Fianyɔnu Ester Ʋli Mawu Ƒe Amewo Ta | Xɔse Vavã\nEʋli Mawu Ƒe Amewo Ta\n1-3. (a) Nu ka tae Ester anya nɔ vɔvɔ̃m be yeayi ye srɔ̃ gbɔ? (b) Nyabiase kawo mee míadzro ku ɖe Ester ŋu?\nESTER le agbagba dzem be yealé dzi ɖe ƒo esime wòle tetem ɖe Susa fiasã la ƒe xɔxɔnu. Menɔ bɔbɔe nɛ o. Wotrɔ asi le fiasã la ƒe akpa sia akpa ŋu be wòana ame sia ame si age ɖe eme la nakpɔ ŋusẽ si gbegbe le ame si gbɔ Ester yina, si yɔa eɖokui be “fia gã la” si. Wotsɔ nyitsu toaʋalawo kple aŋutrɔdalawo ƒe kpetata siwo le amadede vovovowo me kple gli zɔzrɔ̃e siwo ŋu woɖe dzata ƒe nɔnɔmewɔwɔewo ɖo la ɖo atsyɔ̃ na fiasãa. Eƒe sɔtiwo le atsyɔ̃ɖoɖo tɔxɛ me, eye ale si wotui ɖe gɔmeɖoanyi nyadriwo dzi eye wòte ɖe Zagros To siwo ta me sno le ŋu le Choaspes tɔsisi si me kɔ la kasa hã wɔa dɔ ɖe ame dzi ŋutɔ. Fia si gbɔ yim Ester le la ganye srɔ̃a hã.\n2 Ɛ̃, srɔ̃ae wònye! Aleke gbegbe Axasweros to vovo na ŋutsu si Yuda ɖetugbui wɔnuteƒe ɖe sia ɖe adi be yeaɖe lae nye esi! * Ame sia menya naneke tso kpɔɖeŋu nyui si amewo abe Abraham, ame si wɔ Mawu ƒe gbe dzi ɖokuibɔbɔtɔe heɖo to srɔ̃a Sara ene, ɖo ɖi la ŋu o. (1 Mose 21:12) Fia la menya nu gobii aɖeke tso Ester ƒe Mawu, Yehowa, alo Eƒe Sewo ŋu o. Ke hã Axasweros nya Persiatɔwo ƒe sewo, eye wònya se si tsi tre ɖe nu si tututu Ester di be yeawɔ la hã ŋu. Eyae nye nu ka? Sea gblɔ be ame sia ame si ava do ɖe Persia fia la ŋkume evɔ womeyɔe hafi o la dze na ku. Womeyɔ Ester o, gake eyae nye ema yina fia la gbɔ. Esi wòte ɖe xɔxɔnu emetɔa ŋu, afi si fia la ate ŋu akpɔe tso eƒe fiazikpuia dzi le la, anya se le eɖokui me be evɔ na ye.—Xlẽ Ester 4:11; 5:1.\n3 Nu ka tae wòde eƒe agbe afɔku me alea? Eye aleke míate ŋu asrɔ̃ nyɔnu ɖedzesi sia ƒe xɔse? Gbã la, na míakpɔ ale si wòdzɔe be ɖoƒe tɔxɛ sia va su Ester si be wòzu Persia fianyɔnui ɖa.\nEster Ŋuti Nya\n4. Nu kae míenya tso Ester ŋu, eye aleke wòdzɔe be etɔgã ƒe vi Mardoxai va xɔe nyi?\n4 Tsyɔ̃evie Ester nye. Míenya nu boo aɖeke tso edzilawo, siwo tsɔ ŋkɔ nɛ be Hadasa la, ŋu o. Le Hebrigbe me la, ŋkɔ siae woyɔna na gbe aɖe (myrtle) si ƒoa se ɣi dzeaniwo. Esi Ester dzilawo ku la, eƒe ƒometɔ dɔmenyola aɖe si ŋkɔe nye Mardoxai kpɔ eƒe nublanui hexɔe nyi. Mardoxai kple Ester wonye tɔgãtɔɖiviwo, ke Mardoxai tsi wui sãsãsã. Ena Ester va nɔ egbɔ le eƒe me, eye wòlé be nɛ abe vianyɔnu ene.—Ester 2:5-7, 15.\nSusu nyuiwo li siwo ta Mardoxai aƒo adegbe le nyɔnuvi si wòxɔ nyi la ŋuti\n5, 6. (a) Hehe ka ƒomevie Mardoxai na Ester? (b) Aleke agbea nɔ na Ester kple Mardoxai le Susa?\n5 Mardoxai kple Ester nɔ Yudatɔ aboyome siwo nɔ Persia ƒe fiadua me la dome, eye anɔ eme be wodoa vlo wo le woƒe mawusubɔsubɔ kple Mawu ƒe Se si dzi wodzea agbagba be yewoawɔ ɖo la ta. Gake ɖikeke mele eme o be wo ame evea dome nɔ kplikplikpli le esi Mardoxai fiaa nui tso Yehowa, Mawu nublanuikpɔla si ɖe Eƒe amewo tso xaxa geɖe me va yi eye wògale wo ɖe ge ake la ŋu ta. (3 Mose 26:44, 45) Edze ƒãa be lɔlɔ̃ kple nuteƒewɔwɔ ƒe kadodo nɔ Ester kple Mardoxai dome.\n6 Edze abe Mardoxai nye subɔla le Susa fiasã me ene, eye woa kple fia la ƒe subɔla bubuwo nɔa fiasãa ƒe agbo nu zi geɖe. (Ester 2:19, 21; 3:3) Míenya nu si Ester nɔa wɔwɔm esime wònɔ tsitsim ya o, gake ɖewohĩ míate ŋu agblɔ be enɔ Mardoxai subɔm eye wòléa be na eƒe aƒemedɔwo wɔna nyuie. Woƒe aƒea anya nɔ nuto si me ame dahewo nɔ la me le tɔsisia ƒe go kemɛ dzi tso fiasã la gbɔ. Ðewohĩ elɔ̃a Susa ƒe asia me yiyi, afi si sikanutulawo, klosalonutulawo kple asitsala bubuwo tsɔa woƒe adzɔnuwo ɖoa asi ɖo la. Ester menya kura be ɣeyiɣi aɖe gbɔna si yeava nɔ nu mawo kpɔm gbe sia gbe o; menya ale si nuwo ava nɔ na ye le etsɔme o.\n7. Nu ka tae woxɔ fianyɔnunyenyea le Wasti si, eye nu kae dzɔ le esia yome?\n7 Gbe ɖeka, wobewobewo nɔ ɖiɖim le Susa ku ɖe tɔtɔ aɖe si ɖo fia ƒeme ŋu. Axasweros ɖo kplɔ̃ gã aɖe na eƒe amegãwo hetsɔ nuɖuɖu damiwo kple wain ɖo wo kɔ me, eye wòdɔ be woaɖakplɔ fiasrɔ̃ dzetugbe Wasti, si nɔ nu ɖum kple nyɔnuawo ɖe vovo la vɛ. Ke Wasti gbe vava. Ŋu kpe fia la, eye dzi kui, eya ta ebia eƒe aɖaŋuɖolawo be to kae woahe na Wasti hã. Aleke wotso nya mee? Woxɔ fianyɔnunyenyea le esi. Eyome fia ƒe dɔlawo te ɖetugbui leaƒe dzetugbewo didi le fiaɖuƒe bliboa me, bena fia la natia fianyɔnu yeye le wo dome.—Ester 1:1–2:4.\n8. (a) Nu ka tae Mardoxai anya tsi dzi ɖe Ester ŋu vie esime wònɔ tsitsim? (b) Aleke nèsusu be míate ŋu awɔ nu wòawɔ ɖeka kple ale si Biblia ƒoa nu tso tugbedzedze ŋu? (Kpɔ Lododowo 31:30 hã.)\n8 Míate ŋu akpɔ ale si wòanye dzidzɔ na Mardoxai ne ekpɔ Ester wòle tsitsim la ɖaa le susu me. Anye dada nɛ be ezu nyɔnu dzetugbe nyui aɖe, gake atsi dzi vie ɖe ale si etsɔme ava nɔ nɛ ŋu. Nuŋlɔɖia gblɔ be: “Nyɔnuvi la nyo, eye wòdze tugbe.” (Ester 2:7) Biblia da sɔ le ale si wòƒoa nu tso tugbedzedze ŋui la me—tugbedzedze nyoa ame ŋu, gake ele be nunya kple ɖokuibɔbɔ hã nakpe ɖe eŋu. Esiawo manɔmee la, ameɖokuikpɔkpɔ, dada kple nɔnɔme gbegblẽ bubuwoe kpɔa ŋusẽ ɖe ame dzi. (Xlẽ Lododowo 11:22.) Wò hã ède dzesii be nya sia nye nyateƒea? Ðe Ester ƒe tugbedzedzea ava ɖe vi nɛ loo alo ana wòado eɖokui ɖe dzi? Míava kpɔe ɖa.\n9. (a) Nu kae fia ƒe dɔlawo wɔ esi wode dzesii be Ester dze tugbe, eye nu ka tae wòanya te ɖe edzi be wòadzo le Mardoxai gbɔ? (b) Nu ka tae Mardoxai ɖe mɔ Ester ɖe dzimaxɔsetɔ trɔ̃subɔla? (Kpɔ aɖakaa hã.)\n9 Fia ƒe dɔlawo de dzesii be Ester dze tugbe. Eya ta wokplɔe dzoe le Mardoxai gbɔ yi ɖe fiasã gã la me, le tɔsisia ƒe go kemɛ dzi tsɔ kpe ɖe ɖetugbui bubu siwo ŋu woke ɖo la ŋu. (Ester 2:8) Kaklã sia anya te ɖe wo ame evea siaa dzi ŋutɔ, elabena wonɔ abe vi kple tɔ ene. Mardoxai madi be nyɔnuvi si yexɔ nyi la naɖe dzimaxɔsetɔ aɖeke o, ne fiae wònye gɔ̃ hã. Gake naneke meli wòawɔ o. * Hafi woakplɔ Ester adzoe la, anya lé to ɖe Mardoxai ƒe aɖaŋuɖoɖowo ŋu nyuie ŋutɔ! Anɔ nya geɖewo biam eɖokui esime wokplɔe yina Susa fiasãa me. Aleke agbea ava nɔ nɛ le afi ma?\nEƒe “Nu Nyo Ame Siwo Katã Kpɔe La Ŋu”\n10, 11. (a) Mɔ ka nue nɔnɔme si me Ester va kpɔ eɖokui le la ate ŋu akpɔ ŋusẽ ɖe edzi bɔbɔe le? (b) Aleke Mardoxai ɖee fia be yetsɔ ɖe le eme na Ester?\n10 Ester va kpɔ eɖokui le nɔnɔme siwo to vovo kura na esi me wònɔ tsã la me. Eva le ‘nyɔnuvi geɖe’ siwo wokplɔ tso Persia Fiaɖuƒe gã la ƒe nuto vovovowo me la dome. Woƒe dekɔnuwo, gbegbɔgblɔwo kple nɔnɔmewo anya to vovo ŋutɔ. Le fia ƒe dɔla Hegai ƒe dzikpɔkpɔ te la, ele be woanɔ asi trɔm le ɖetugbuiawo ŋu etɔxɛe be woagadze tugbe ɖe edzi, eye esia bia be woanɔ ami ʋeʋĩwo sim na wo ƒe ɖeka blibo. (Ester 2:8, 12) Le nɔnɔme sia me la, anɔ bɔbɔe ŋutɔ be ɖetugbuiawo nava tsi dzi fũu akpa ɖe woƒe dzedzeme ŋu, eye ameɖokuikpɔkpɔ kple hoʋiʋli naɖo wo dome. Aleke Ester wɔ nui?\n11 Ame bubu aɖeke mele anyigba dzi si atsi dzi ɖe Ester ŋu wu Mardoxai o. Nuŋlɔɖia gblɔ be gbe sia gbe la, edzea agbagba tena ɖe nyɔnuwo ƒe aƒe la ŋu ale si wòate ŋui, be yeanya Ester ƒe fɔfɔme. (Ester 2:11) Ne exɔ nyatakakawo tso Ester ŋu, ɖewohĩ to aƒea me subɔviwo dzi la, aƒo adegbe le eŋuti abe vifofo ene godoo. Nu ka tae?\n12, 13. (a) Aleke Ester ƒe nu wɔ dɔ ɖe ame siwo dome wònɔ la dzi? (b) Nu ka tae dzi anya dzɔ Mardoxai be wòasee be Ester megblɔe na ame aɖeke be Yudatɔe yenye o?\n12 Ester ƒe nu dze Hegai ŋu ale gbegbe be eve enu ŋutɔ. Ena dɔlanyɔnuvi adre Ester, eye wòna teƒe nyuitɔe le nyɔnuawo ƒe aƒea me. Nuŋlɔɖia gblɔ gɔ̃ hã be: “Ester [ƒe] nu nyo ame siwo katã kpɔe la ŋu.” (Ester 2:9, 15) Eƒe tugbedzedze ta koe eƒe nu nyo ame sia ame ŋu nenema? Ao, nu bubuwo gaɖe dzesi le Ester ŋu wu ema.\nEster nya be ɖokuibɔbɔ kple nunya xɔ asi sãsãsã wu tugbedzedze\n13 Le kpɔɖeŋu me, Biblia gblɔ be: “Ester meyɔ eƒe dukɔ kple wo de o, elabena Mardoxai de se nɛ be, megagblɔe o.” (Ester 2:10) Mardoxai de se nɛ be megagblɔ na ame aɖeke be Yudatɔe yenye o, le esi wòanya de dzesii be Persia fiaƒemetɔwo bua nazã ɖe yewo detɔwo ŋu ta. Aleke gbegbe dzi anya dzɔe enye esi esi wòva nya be Ester gakpɔtɔ le yeƒe gbe dzi wɔm hele nu wɔm le nunya me togbɔ be mele ye kpɔm o hã!\n14. Aleke sɔhɛwo ate ŋu asrɔ̃ Ester ƒe kpɔɖeŋua egbea?\n14 Sɔhɛwo ate ŋu ado dzidzɔ na wo dzilawo kple ame siwo gbɔ wole la ƒe dzi le mɔ ma ke nu egbea. Ne wo dzilawo mele wo kpɔm o gɔ̃ hã la, woate ŋu aƒo asa na nu gbegblẽ wɔwɔ ahalé nu nyui wɔwɔ me ɖe asi nenye be ame siwo dome wole la metsɔa ɖeke le naneke me o, wonɔa agbe gbegblẽ, alo wonye ame wɔadãwo gɔ̃ hã. Ne wowɔe alea la, woado dzidzɔ na wo Fofo si le dziƒo la ƒe dzi, abe ale si Ester wɔe ene.—Xlẽ Lododowo 27:11.\n15, 16. (a) Aleke wòdzɔe be Ester ƒe nu lé dzi na fia la? (b) Nu ka tae wòanya sesẽ na Ester be wòatrɔ ɖe eƒe nɔnɔme yeyea ŋu?\n15 Esi ɣeyiɣia de be woakplɔ Ester ayi fia ŋkume la, woɖe mɔ nɛ be wòabia nu sia nu si wòsusu be ahiã ye, ɖewohĩ be wòatsɔ awɔ leke na eɖokui geɖe wu. Ke hã ebɔbɔ eɖokui, mebia nu bubu aɖeke tsɔ wu nu si Hegai ɖo nɛ la o. (Ester 2:15) Anya de dzesii be tugbedzedze ɖeɖe dzaa mana yeƒe nu nanyo fia la ŋu o; enyae be ɖokuibɔbɔ kple tamebɔbɔɖeanyi nye nɔnɔme nyoameŋu siwo mele ame geɖe si le fiasã ma me o. Nyateƒeea?\n16 Nuŋlɔɖia gblɔ be: ‘Fia la lɔ̃ Ester wu nyɔnuwo katã, eƒe nu nyo eŋu, eye wòve enu wu ɖetugbuiawo katã, etsɔ fiakuku la ɖɔ nɛ, eye wòtsɔe ɖo fiasrɔ̃e ɖe Wasti teƒe.’ (Ester 2:17) Ester zu fianyɔnu yeyea azɔ, ezu fia si kpɔ ŋusẽ wu le anyigba katã dzi ɣemaɣi la srɔ̃! Tɔtrɔ ɖe nɔnɔme yeye sia ŋu anya sesẽ na Yuda ɖetugbui tsɛ sia ŋutɔ. Ðe ɖoƒe yeye sia na wòdo eɖokui ɖe dzi heva zu dadala? Kura o!\n17. (a) Mɔ kawo nue Ester yi edzi ɖo to ame si xɔe nyi la le? (b) Nu ka tae kpɔɖeŋu si Ester ɖo ɖi la le vevie na mí egbea?\n17 Ester yi edzi ɖo to Mardoxai, ame si xɔe nyi la. Megblɔe na ame aɖeke be Yudatɔe yenye o. Gawu la, esi Mardoxai se be ame aɖewo ɖo nugbe be yewoawu Axasweros eye wòka eta na Ester la, Ester ɖo toe heto nyaa na fia la, si wɔe be nugbeɖolawo ƒe tameɖoɖoa meva eme o. (Ester 2:20-23) Ester yi edzi ɖee fia be yexɔ yeƒe Mawu la dzi se to eɖokuibɔbɔ kple toɖoɖo me. Kpɔɖeŋu si Ester ɖo ɖi la hiã egbea ŋutɔ, elabena ame geɖe mebua toɖoɖo be enye nɔnɔme nyui egbea o; tosesẽ kple aglãdzedze boŋue xɔ aƒe ɖi! Gake ame siwo si xɔse akuakua le ya kpɔe be toɖoɖo le vevie ŋutɔ, abe ale si wònɔ le Ester gome ene.\nWodo Ester Ƒe Xɔse Kpɔ\n18. (a) Anye nu ka tae Mardoxai gbe be yemabɔbɔ ade ta agu na Haman o? (Kpɔ etenuŋɔŋlɔa hã.) (b) Aleke ŋutsu kple nyɔnu nuteƒewɔlawo srɔ̃a Mardoxai ƒe kpɔɖeŋua egbea?\n18 Ðoƒe kɔkɔ va su ŋutsu aɖe si ŋkɔe nye Haman si le Axasweros ƒe fiasã me. Fia la tsɔ Haman ɖo dɔnunɔlawo ƒe tatɔe, si wɔe be wòva zu eƒe aɖaŋuɖola vevitɔ kple gɔmenɔla le fiaɖuƒea me. Fia la de se gɔ̃ hã be ame sia ame si kpɔ amegã sia la nabɔbɔ ade ta agu nɛ. (Ester 3:1-4) Gake sedede sia zu taɖui na Mardoxai, elabena enya be ele be yeaɖo to fia la, gake madi be yeaxa ɖe ema ta agbe toɖoɖo Mawu o. Nya lae nye be Agagitɔe Haman nye. Eya ta anɔ eme be Agag, Amalekitɔwo ƒe fia, si Mawu ƒe nyagblɔɖila Samuel wu la, ƒe dzidzimevie wònye. (1 Sam. 15:33) Amalekitɔwo vɔ̃ɖi ale gbegbe be wova zu futɔ na Yehowa kpakple Israel viwo. Le Mawu gbɔ la, Amalekitɔwo dze na tsɔtsrɔ̃. * (5 Mose 25:19) Aleke Yudatɔ wɔnuteƒe abɔbɔ ade ta agu na Amalekitɔ? Esia manya wɔ na Mardoxai o, eya ta egbe gbidii. Ŋutsu kple nyɔnu nuteƒewɔlawo le gɔmeɖose si nye, “Ele be míaɖo to Mawu abe dziɖula ene wu amewo” la dzi wɔm va de asi na egbe, togbɔ be esia nana woƒe agbe ɖoa afɔku me hã.—Dɔw. 5:29.\n19. Nu kae Haman ɖo be yeawɔ, eye aleke wòƒo nya ɖe fia la nui?\n19 Dzi ku Haman vevie. Gake Mardoxai ɖeɖe ko wuwu mesu nɛ o. Eya ta eɖoe be yeawu Mardoxai detɔwo katã! Haman ƒo nu gbegblẽ tso Yudatɔwo ŋu na fia la tsɔ ƒo nya ɖe enu. Megblɔ be Yudatɔwoe yewɔnɛ o, gake eƒo nu tso wo ŋu abe ame siwo meɖi naneke o ene esi wògblɔ be ‘wokaka, eye woma ɖe dukɔwo dome.’ Gawu la, egblɔ be womewɔa fia ƒe sewo dzi o, si fia be wonye aglãdzela vɔ̃ɖiwo. Edo ŋugbe be yeatsɔ ga gbogbo aɖe ade fia ƒe nu xɔasiwo dzraɖoƒe be woatsɔe axe fe na ame siwo awu Yudatɔ siwo katã le fiaɖuƒea me. * Axasweros ɖe eya ŋutɔ ƒe ŋkɔsigɛ na Haman be wòatsɔe atre se si wòɖo be yeade la nu.—Ester 3:5-10.\n20, 21. (a) Aleke gbeƒã si Haman na woɖe la na Mardoxai kple Yudatɔ siwo katã le Persia Fiaɖuƒea me la se le wo ɖokui me? (b) Nu kae Mardoxai ɖe kuku na Ester be wòawɔ?\n20 Ema megbe kpuie la, duxɔlawo do sɔwo kple du ɖo ta fiaɖuƒe gã ma ƒe afi sia afi hele kufia si wotso na Yudatɔwo la ŋuti gbeƒã ɖem na wo. Yudatɔ siwo trɔ tso aboyo me le Babilon yi Yerusalem la nɔ agbagba dzem be yewoagbugbɔ dua, si ŋu gli mele akpɔ eta o la atso. Bu ale si gbegbe woase le wo ɖokui me ne wose gbeƒãɖeɖea le keke afi ma ke ŋu kpɔ. Ðewohĩ Mardoxai bu woawo kple exɔlɔ̃wo kpakple ƒometɔ siwo le Susa la ŋu esi wòse gbeƒãɖeɖe dziŋɔ ma. Etɔtɔ ale gbegbe, ale wòdze eƒe awuwo, eta akpanya hekɔ afi ɖe tame, eye wònɔ avi dzi kple ɣli le dua titina. Ke Haman ya bɔbɔ nɔ anyi kple fia la wole aha nom. Nuxaxa si gbegbe wòdo na Yudatɔ gbogbo mawo kple wo xɔlɔ̃ siwo le Susa ya metsɔ fu lãme nɛ kura o.—Xlẽ Ester 3:12–4:1.\n21 Mardoxai nya be ele be yeaɖe afɔ. Gake nu ka wɔ ge wòala? Ester se nu tso Mardoxai ƒe nuxaxaa ŋu, eye wòɖo awuwo ɖee be wòado, ke egbe be woagafa akɔ na ye o. Ðewohĩ tso ɣeaɖeɣi ke la, ebua nu si tae eƒe Mawu, Yehowa, ɖe mɔ wokplɔ Ester, si gbɔ melɔ̃a nu le o la, dzoe le egbɔ wòva zu fia si nye trɔ̃subɔla la srɔ̃ ŋu. Ke eva le egɔme sem azɔ. Mardoxai ɖo du ɖe fianyɔnu Ester heƒo koko nɛ be wòaɖe kuku na fia la ɖe “eƒe dukɔ la ta.”—Ester 4:4-8.\n22. Nu ka tae Ester nɔ vɔvɔ̃m be yeado ɖe ye srɔ̃ si nye fia la ŋkume? (Kpɔ etenuŋɔŋlɔa hã.)\n22 Dzidzi anya ƒo Ester esi wòse nya ma. Esiae nye eƒe xɔse ƒe dodokpɔ gãtɔ. Vɔvɔ̃ ɖoe, eye esia dze kɔtɛ le ŋuɖoɖo si wòna Mardoxai la me. Eɖo ŋku fia la ƒe sededea dzi na Mardoxai. Eyae nye be ne womeyɔ ame aɖe hafi wòva fia ŋkume o la, woawui, negbe ɖe fia la do eƒe sikafiatikplɔ ɖe ame la ko hafi wòatsi agbe. Ne Ester bu nu si dzɔ ɖe Wasti dzi le esi wògbe fia la ŋkume vava esime wòyɔe ŋu la, ɖe susu aɖe li si ta wòasusu be woakpɔ nublanui na yea? Ester gblɔ na Mardoxai be ŋkeke 30 sɔŋue nye ema fia la meyɔ ye o! Esi ŋkeke geɖee nye ema womegayɔe kpɔ o ta la, etɔ dzɔ be wòasusui be ɖewohĩ yeƒe nu meganyo fia sia, si ƒe susu tea ŋu trɔna kpata la, ŋu o. *—Ester 4:9-11.\n23. (a) Nya kae Mardoxai gblɔ na Ester tsɔ do ŋusẽ eƒe xɔse? (b) Nu ka tae Mardoxai nye kpɔɖeŋu nyui aɖe si wòle be míasrɔ̃?\n23 Mardoxai ɖo nya ŋu na Ester ŋkubiãtɔe tsɔ do ŋusẽ eƒe xɔse. Eka ɖe edzi nɛ be ne meɖe afɔ o la, ɖeɖe atso afi bubu ava na Yudatɔwo. Ke ɖe Ester ya akpɔ mɔ be yeado le eme ne yometitia va? Le afi sia la, Mardoxai ɖee fia be yexɔ Yehowa, ame si maɖe mɔ gbeɖe be woatsrɔ̃ yeƒe amewo ɖa ne yeƒe ŋugbedodowo nado kpo emevava o, la dzi se bliboe. (Yos. 23:14) Mardoxai gblɔ na Ester be: “Ðewohĩ ɣeyiɣi sia tae fianyenye la su asiwò ɖo.” (Ester 4:12-14) Ðe mele be míasrɔ̃ Mardoxai ƒe kpɔɖeŋua oa? Eka ɖe eƒe Mawu, Yehowa, dzi bliboe. Ke míawo ya ɖe?—Lod. 3:5, 6.\nXɔse Si Sẽ Wu Vɔvɔ̃ Na Ku\n24. Aleke Ester ɖe xɔse kple dzinɔameƒo fiae?\n24 Nyametsotso vevi aɖe dze ŋgɔ Ester azɔ. Egblɔ na Mardoxai be wòana yewo detɔwo natsi nu adɔ kpli ye ŋkeke etɔ̃, eye eƒe nyataƒonya kpui si ɖe xɔse kple dzideƒo fia la zu nya nyanyɛ va de asi na egbe. Egblɔ be: “Ne meku la, ɖe meku!” (Ester 4:15-17) Anɔ eme be medo gbe ɖa vevie kpɔ abe ale si wòwɔe le ŋkeke etɔ̃ mawo me ene o. Mlɔeba ɣeyiɣia de be wòaɖe afɔ. Edo eƒe fiawu nyuitɔ hewɔ nu sia nu si wòate ŋui be yeƒe nu nanyo fia la ŋu, eye wòyi.\nEster de eƒe agbe afɔku me be yeatsɔ akpɔ Mawu ƒe amewo ta\n25. Ðɔ ale si nuwo va yii esime Ester do ɖe srɔ̃a ŋkume.\n25 Abe ale si wòdze le nyati sia ƒe gɔmedzedze ene la, Ester yi ɖe fiasãa me. Bu ale si wòatsi dzodzodzoe ahanɔ gbe dom ɖa vevie le dzi me ŋu kpɔ. Ege ɖe xɔxɔnua hekpɔ Axasweros wòbɔbɔ nɔ anyi ɖe eƒe fiazikpui dzi. Ðewohĩ elé ŋku ɖe fiaa ŋu be yeakpɔ be aleke wòɖo moe hã. Ale si wotrɔ asi le eƒe taɖa kple ge ŋu wòŋlɔ nyuie kple ale si wokpa eƒe ge ɖe nɔnɔme tɔxɛ me la na eƒe ŋkume ɖe dzesi. Ne ehiã be Ester nalala sẽe la, ke manɔ tsɔtsɔm nɛ kura o. Gake ema hã nu va yi, eye srɔ̃a kpɔe azɔ. Ester kpɔkpɔ awɔ mo yaa nɛ godoo, gake ekɔ ŋkume ɖee. Edo eƒe sikafiatikplɔ ɖe Ester!—Ester 5:1, 2.\n26. Nu ka tae Kristotɔ vavãwo hiã dzideƒo abe Ester ene, eye nu ka tae míate ŋu agblɔ be dɔ geɖe ganɔ ŋgɔ na Ester wòawɔ?\n26 Mɔnukpɔkpɔ su Ester si be wòatsɔ eƒe nyaa aɖo fia la ŋkume azɔ. Eɖo ŋu ɖe eƒe Mawu ŋu eye wòʋli wo detɔwo ta. Esia nye xɔseɖeɖefia ƒe kpɔɖeŋu nyui aɖe na Mawu subɔlawo katã va de asi na egbea. Kristotɔ vavã siwo li egbea dea asixɔxɔ kpɔɖeŋu siawo ŋu ŋutɔ. Yesu gblɔ be ɖokuitsɔtsɔsavɔ ƒe lɔlɔ̃ aɖe dzesi le ye yomedzela vavãwo ŋu. (Xlẽ Yohanes 13:34, 35.) Ebia be dzi nanɔ ame ƒo abe Ester ene hafi wòate ŋu aɖe lɔlɔ̃ ma ƒomevi afia. Gake afɔ ma si Ester ɖe gbe ma gbe be yeatsɔ aʋli Mawu ƒe amewo ta la nye dɔ si gbegbe dze ŋgɔe la ƒe gɔmedzedze ko. Aleke wòawɔ ana fia la naxɔe ase be Haman, si nye eƒe aɖaŋuɖola vevitɔ la nye nugbeɖola vɔ̃ɖi? Nu kae wòate ŋu awɔ atsɔ axɔ na wo detɔwo? Míadzro biabia siawo me le ta si kplɔe ɖo me.\n^ mm. 2 Agbalẽnyala geɖe xɔe se be Axasweros ye nye Xerxes I, ame si ɖu fia ɖe Persia Fiaɖuƒea dzi le ƒe alafa atɔ̃lia D.M.Ŋ. ƒe gɔmedzedze.\n^ mm. 9 Kpɔ aɖaka si nye “Nya Siwo Amewo Bia Tso Ester Ŋu,” si le Ta 16 lia me.\n^ mm. 18 Ðewohĩ Haman le Amalekitɔ siwo tsi agbe la ƒe mamlɛtɔwo dome, elabena wotsrɔ̃ ‘woƒe susɔeawo’ le keke Fia Xizkiya ŋɔli ke.—1 Kron. 4:43.\n^ mm. 19 Klosalo talento 10,000 ye Haman do ŋugbe be yeaxe. Home ma ade dɔlar miliɔn geɖe egbea. Ne Axasweros ye nye Xerxes I la, ke susu si Haman do ɖa la adze eŋu ŋutɔ. Xerxes hiã ga geɖe be yeatsɔ awɔ aʋa si wòɖo xoxoxo be yeawɔ kple Helatɔwo la, evɔ meva ɖu aʋaa dzi gɔ̃ hã o.\n^ mm. 22 Xerxes I nye ame si wonya nyuie ɖe ale si eƒe susu tea ŋu trɔna kpata kple eƒe adãwɔwɔ ta. Esia ƒe kpɔɖeŋuwo dze le Hela ŋutinyaŋlɔla Herodotus ƒe nuŋlɔɖiwo me ku ɖe aʋa si Xerxes ho ɖe Hela ŋu la me. Fia la de se be woatsiã tɔdziʋuwo ɖe wo nɔewo nu ɖekae va se ɖe esime wòazu tɔdzisasrã si dzi woazɔ atso Hellespont tsimɔa. Esi ahom aɖe gblẽ tɔdzisasrãa la, Xerxes na wotso ta le eŋuti ɖaŋuwɔlawo nu, eye wòna eƒe amewo ɖe ati ɖe tsia dzi nɔ ƒoƒom esime wonɔ fiƒodenyawo xlẽm kple gbe sesĩ bene wòanye “tohehe” na tsia. Le aʋa ma ke me, esi ŋutsu kesinɔtɔ aɖe ɖe kuku be womegana ye viŋutsu naɖo asrafohaa me o la, Xerxes na wofe ɖevia ɖe eve hetsɔ eƒe kukua ɖo agbae be wòanye nuxlɔ̃ame na ame bubuwo.\nAleke Ester ɖee fia be yenye ɖokuibɔbɔla kple toɖola?\nAleke Mardoxai kpe ɖe Ester ŋu wòwɔ nuteƒe?\nMɔ kawo nue Ester ɖe dzinɔameƒo fia le?\nMɔ kawo nue nàdi be yeasrɔ̃ Ester ƒe xɔse le?\nEster Ʋli Mawu Ƒe Amewo Ta


Agbemeŋutinya: Míewɔ Ɣeyiɣiawo Katã Ƒe Subɔsubɔdɔa Le Artik Nutoa Me | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nMíewɔ Ɣeyiɣiawo Katã Ƒe Subɔsubɔdɔa Ƒe 50 Sɔŋ Le Artik Nutoa Me\nAbe ale si Aili kple Annikki Mattila gblɔe ene\nMíegblɔ na mía xɔlɔ̃ aɖe si le ɣeyiɣiawo katã ƒe subɔsubɔdɔa wɔm be: “Ele bɔbɔe na wò ya be nàwɔ mɔɖeɖedɔa, elabena dziwòlawo le nyateƒea me, eye woate ŋu akpe ɖe ŋuwò le ganyawo gome.” Eɖo eŋu na mí be: “Magblɔe na mi sea, Fofo ɖekae le mí katã si!” Nufiame vevi aɖe dze le eƒe nyaŋuɖoɖoa me: Mía Fofo si le dziƒo léa be na esubɔlawo, eye wòdoa ŋusẽ wo. Vavãe, míaƒe agbemenuteƒekpɔkpɔwo ɖo kpe nya sia ƒe nyateƒenyenye dzi.\nAGBLEDELAWO ƒe ƒome aɖe mee wodzi mí ɖo le Dziehe Ostrobothnia le Finland; mí ame ewoe wodzi. Nu siwo dzɔ le Xexemeʋa II me kpɔ ŋusẽ ɖe míaƒe ɖevimegbenɔnɔ dzi. Togbɔ be afi si míenɔ la didi tso aʋakpeƒeawo kilometa alafa geɖe hã la, ŋɔdzinu siwo yi edzi le aʋaa me tsi susu me na mí. Esi woda bɔmb ɖe Oulu kple Kalajoki, siwo nye du siwo te ɖe mía ŋu le zã aɖe me la, míekpɔ be yame biã hẽ. Mía dzilawo de se na mí vevie be ne míenya kpɔ aʋawɔyameʋuwo va yina ko la, míasi abe enumake. Eya ta esi mía fo tsitsitɔ Tauno ƒo nu tso paradisonyigba si dzi nu madzɔmadzɔ wɔwɔ aɖeke manɔ o ŋu na mí la, ewɔ dɔ ɖe mía dzi ŋutɔ.\nTauno srɔ̃ Biblia me nyateƒea le Biblia Nusrɔ̃viwo ƒe agbalẽwo me esime wòxɔ ƒe 14. Esi Xexemeʋa II dze egɔme la, egbe be yemawɔ asrafodɔ o le eƒe dzitsinya si wòtsɔ Biblia na hehee ta, eye wolée de gaxɔ me. Wowɔ fui vevie le afi ma. Ðeko esia na wògaɖoe kplikpaa wu be yeasubɔ Yehowa, eye esi woɖe asi le eŋu la, dzo gaɖo eme ɖe subɔsubɔdɔa ŋu wu tsã. Kpɔɖeŋu nyui si mía foa ɖo la de dzi ƒo na mí, eya ta míedea Ðasefowo ƒe kpekpewo le kɔƒe si te ɖe mía ŋu la me. Míedea takpekpewo hã, togbɔ be ebiana be míaku kutri vevie ŋutɔ hafi ate ŋu adzra ga ɖo na mɔzɔzɔa hã. Míetɔa míaƒe aƒelikawo ƒe awuwo na wo, míedea sabalagble, eye míegbea atikutsetsewo. Esi wònye be dɔ geɖe nɔa mía dzi le agblea ta la, mí katã míetea ŋu dea takpekpeawo ɖekae o, ale wɔ mía dometɔ aɖewo yina gbã, eye bubuwo yina emegbe.\nTso miame: Matti (papa), Tauno, Saimi, Maria Emilia (dada), Väinö (vidzĩa), Aili kple Annikki le ƒe 1935 me\nNyateƒe siwo míesrɔ̃ tso Yehowa kple eƒe tameɖoɖowo ŋu la na míegalɔ̃e geɖe wu, eye esia na míetso nya me be míatsɔ míaƒe agbe aɖe adzɔgbe nɛ. Le ƒe 1947 me la, mí ame evea míexɔ nyɔnyrɔ tsɔ ɖo kpe míaƒe adzɔgbeɖeɖe dzi—Annikki xɔ ƒe 15, eye Aili xɔ ƒe 17. Mía nɔvinyɔnu Saimi hã xɔ nyɔnyrɔ le ƒe ma ke me. Míesrɔ̃ Biblia kple mía nɔvinyɔnu Linnea si le atsuƒe hã. Eya hã kple eƒe ƒomea va zu Yehowa Ðasefowo. Esi míexɔ nyɔnyrɔ vɔ la, míeɖoe be míava zu mɔɖelawo, eye míewɔa kpekpeɖeŋu mɔɖeɖedɔa tso ɣeyiɣi yi ɣeyiɣi.\nƔEYIƔIAWO KATÃ ƑE SUBƆSBUƆDƆA WƆWƆ\nTso miame: Eeva Kallio, Saimi Mattila-Syrjälä, Aili, Annikki kple Saara Noponen le ƒe 1949 me\nLe ƒe 1955 me la, míeʋu yi Kemi, du aɖe si le dziehe ɖaa me. Togbɔ be míedea dɔ me gbe sia gbe hã la, míedi kokoko be míazu mɔɖelawo, gake míevɔ̃na be míate ŋu akpɔ míaƒe nuhiahiãwo gbɔ o. Míesusui be ele be míadzra ga aɖe ɖo gbã. Ɣemaɣie míeɖo dze kple nɔvinyɔnu mɔɖela si ŋu míeƒo nu tsoe le gɔmedzedzea. Eƒe nya mawo na míekpɔe be Yehowa subɔsubɔ ɣeyiɣiawo katã menɔ te ɖe míaƒe nunɔamesiwo kple ƒometɔwo ƒe kpekpeɖeŋu ɖeɖe ko dzi o. Nu vevitɔe nye be míaɖo ŋu ɖe mía Fofo si le dziƒo ŋu.\nEsi míeyina takpekpe le Kuopio le ƒe 1952 me. Tso miame: Annikki, Aili kple Eeva Kallio\nƔemaɣi la, ga si míedzra ɖo ate ŋu akpɔ ɣleti eve ƒe nuhiahiãwo gbɔ na mí. Eya ta le May 1957 me la, míede asi agbalẽ te be míawɔ mɔɖeɖedɔa ɣleti eve le Pello, si le Lapland, le Artik Nutoa ƒe dzigbe, gake míenɔ vɔvɔ̃m. Le ɣleti eve megbe la, ga si míedzra ɖo la katã gakpɔtɔ li na mí, eya ta míegade asi agbalẽ te be míawɔ mɔɖeɖedɔa ɣleti eve bubu. Eye le ɣleti eve megbe la, míaƒe gawo katã gakpɔtɔ li na mí. Azɔ míeka ɖe edzi be Yehowa akpɔ míaƒe nuhiahiãwo gbɔ na mí. Le mɔɖeɖedɔa wɔwɔ ƒe 50 megbe gɔ̃ hã la, ga si míedzra ɖo la gakpɔtɔ li na mí! Ne míetrɔ kpɔ megbe la, ewɔna na mí be Yehowa lé míaƒe alɔnu hele gbɔgblɔm na mí be: “Mègavɔ̃ o, makpe ɖe ŋuwò.”—Yes. 41:13.\nLe mɔɖeɖedɔa wɔwɔ ƒe 50 megbe gɔ̃ hã la, ga si míedzra ɖo la gakpɔtɔ li na mí!\nKaisu Reikko kple Aili le gbeadzi\nLe ƒe 1958 me la, míaƒe nutome sue dzikpɔla ɖo aɖaŋu na mí be míayi aɖasubɔ abe mɔɖela veviwo ene le Sodankylä, le Lapland. Ɣemaɣi la, nɔvinyɔnu ɖeka pɛ koe nye Ðasefo le nuto ma me. Esrɔ̃ nyateƒea to mɔ wɔnuku aɖe dzi. Viaŋutsu kple woƒe sukuxɔmehatiwo zɔ mɔ yi Helsinki, si nye Finland ƒe fiadu. Esi wonɔ tsa ɖim le dua me la, nɔvinyɔnu tsitsi aɖe tsɔ Gbetakpɔxɔ ɖeka na ŋutsuvi sia, si nye ame mamlɛtɔ le megbe, be wòatsɔe ana dadaa. Ðevia tsɔe na dadaa, eye dadaa kpɔe dze sii enumake be yeke ɖe nyateƒe la ŋu.\nMíehaya xɔ aɖe si le atidzeƒe aɖe si dzi wosrã la tame. Míewɔa kpekpewo le afi ma. Le gɔmedzedzea me la, mí ame evea kple nɔvinyɔnua kpakple vianyɔnu koe dea kpekpeawo. Míexlẽa agbalẽ siwo míasrɔ̃ la ɖekae. Emegbe ŋutsu aɖe si Ðasefowo srɔ̃ Biblia kplii la va wɔ dɔ le atidzeƒea. Eya kple eƒe ƒomea te kpekpeawo dede kple míaƒe ƒuƒoƒoa. Le ɣeyiɣi aɖe megbe la, eya kple srɔ̃a woxɔ nyɔnyrɔ. Nɔviŋutsu siae va kpɔa míaƒe kpekpeawo dzi azɔ. Tsɔ kpe ɖe eŋu la, ŋutsu bubu siwo wɔa dɔ le atidzeƒea te kpekpeawo dede, eye wova xɔ Biblia me nyateƒea. Le ƒe ʋɛ aɖewo megbe la, ƒuƒoƒoa me tɔwo va sɔ gbɔ ale gbegbe be míezu hame.\nKUXI SIWO MÍEDO GOE\nAle si kɔƒewo didi tso wo nɔewo gbɔ le nutoa me la nye kuxi na mí le gbeƒãɖeɖedɔa me. Le dzomeŋɔli la, míezɔa afɔ, míedoa gasɔ, eye míekua akro gɔ̃ hã yia amewo gbɔ le nutoa me. Míaƒe gasɔwo kpena ɖe mía ŋu ŋutɔ. Míedonɛ yia takpekpewo, eye míedonɛ yina ɖasrãa mía dzila siwo gbɔ didi kilometa alafa geɖe la hã kpɔ. Le vuvɔŋɔli la, míeɖoa bɔs yia kɔƒe siwo le nutoa me la dometɔ ɖeka me, eye míetsɔa afɔ ɖoa eŋu wɔa aƒe me yi aƒe me dɔa. Ne míekpe kɔƒe aɖe ɖo vɔ la, míezɔna yia kɔƒe bubu me. Sno xɔa mɔa dzi keŋ, eye menye ɣesiaɣie wolɔnɛ le mɔa dzi o. Zi geɖe la, míetoa agbatsɔkeke siwo sɔwo tena ƒe toƒe siwo ɖe ɖe snoa dzi la. Ɣeaɖewoɣi la, sno dzana hebua ame siwo zɔ mɔa va yi la ƒe toƒewo, eye le adame ƒe gɔmedzedze la, snoa bɔbɔna ale gbegbe be ɖe míezɔa eme funyafunya ɖɔɖɔɖɔ.\nMíele gbeadzi le vuvɔŋɔli si yame fa miamiamia\nYame ƒe fafa miamiamia kple snodzadza nana míedoa vuvɔmewu gã titriwo. Míedoa afɔwui lɔbɔ siwo wotsɔ alẽfu wɔ, míedoa afɔwui eve alo etɔ̃ ɖe afɔ ɖe sia ɖe, eye míedoa afɔkpa glodzowo. Gake sno gaɖoa míaƒe afɔkpawo me kokoko. Hafi míaflɔ aƒe aɖe ƒe atrakpui la, míeɖea míaƒe afɔkpawo heʋuʋua sno ɖa le wo me. Míaƒe vuvɔmewu lɔbɔawo toga fana le esi míedze snoawo ta. Eye ne fafa nu sẽ ɖe edzi la, vuvɔmewuawo toga liana goŋgoŋ abe ziŋgliwo ene. Srɔ̃nyɔnu aɖe gblɔ be: “Xɔse akuakua ye le mia si, elabe mielɔ̃ faa to fafa sia gbegbe me va mía gbɔ.” Míezɔ afɔ wu kilometa 11 hafi va ɖo aƒe ma me.\nEsi wònye be kɔƒeawo dome didi ta la, zi geɖe la míetsia nutoa me tɔwo ƒe aƒewo me dɔna. Ne míekpɔ be zã le dodom la, míetea teƒe si míatsi adɔ la didi. Aƒewo le kpokploe, gake nutoa me tɔwo doa vivi ɖe ame ŋu eye wowɔa amedzro, eye wonaa mlɔƒe kple nuɖuɖu siaa mí. Zi geɖe la, kpagbadzoɖekɛ, ƒeɖekadzoɖekɛ alo sisiblisi gɔ̃ hã ƒe agbalẽwo dzie míemlɔna. Ɣeaɖewoɣi la, míemlɔa aba bɔbɔewo dzi. Le kpɔɖeŋu me, nyɔnu aɖe si le aƒe gã aɖe me la tsɔ amedzroxɔ, si me aba nyui aɖe si dzi woɖo abadzivɔ ɣiwo ɖo le la na mí le dziƒoxɔ dzi. Zi geɖe la, míenɔa Biblia me nyawo me dzrom kple ame siwo gbɔ míedze va se ɖe zãtiƒe ke. Le teƒe aɖe la, atsu kple asi si gbɔ míedze la mlɔ xɔa ƒe akpa ɖeka, eye míawo hã míemlɔ akpa kemɛ. Míenɔ Ŋɔŋlɔawo me dzrom kpli wo tso zã me va se ɖe fɔŋli. Ŋutsua kple srɔ̃a nɔ nya geɖe biam mí, ne míeɖo ame ɖeka tɔ ŋu vɔ la, ame evelia hã biaa etɔ.\nMÍAƑE SUBƆSUBƆDƆA KPƆ DZIDZEDZE\nLapland-nyigba mewɔa nu o gake enye nuto dzeani aɖe, eye eƒe anidzedze toa vovo le ƒea ƒe ɣeyiɣi vovovowo me. Gake ame siwo kpɔa ŋudzedze ɖe Yehowa ŋu ŋue míekpɔ dzidzɔ ɖo wu. Dzianukwaretɔ siwo míeɖe gbeƒã na la dometɔ aɖewoe nye atitsola siwo wɔa dɔ le atitsoƒe siwo le Lapland nutoa me. Ɣeaɖewoɣi la, mí nɔvinyɔnu sue eve siawo míeva kena ɖe ŋutsu gbogbo aɖewo ŋu le aƒe suewo me. Ŋutsu dzɔtsu siawo ɖoa to Biblia me gbedeasia hexɔa míaƒe agbalẽwo kple dzidzɔ.\nNuteƒekpɔkpɔ dodzidzɔname geɖewo su mía si. Gbe ɖeka la, gaƒoɖokui si le ʋudzeƒe la do ŋgɔ miniti atɔ̃, si wɔe be ʋua dzo le mía gbɔ. Eya ta míeɖo ʋu bubu yi kɔƒe bubu me. Míeɖe gbeƒã le kɔƒe ma me kpɔ o. Le aƒe gbãtɔ si me míeyi la, míedo go ɖetugbui aɖe si gblɔ be: “Ðetugbuiwo, mieva pɛpɛpɛ abe ale si menɔ mɔ kpɔm na mi ene.” Míenɔ Biblia srɔ̃m kple nɔvianyɔnu. Ðetugbui sia bia tso nɔvia si be wòana míava ye gbɔ le yeƒe kɔƒea me le ŋkeke ma tututu dzi. Gake nɔvianyɔnua megblɔe na mí o. Míedze Biblia sɔsrɔ̃ kple eya kpakple eƒe ƒometɔ siwo le aƒe si te ɖe wo ŋu me. Eteƒe medidi o, míeva nɔa nua srɔ̃m kple wo katã ɖekae, eye ame wuievee kpɔa gome le nusɔsrɔ̃a me. Tso ɣemaɣi la, ƒome ma me tɔ geɖewo va zu Yehowa Ðasefowo.\nLe ƒe 1965 me la, woɖo mí ɖe hame si me míele fifia le Kuusamo le Artik Nutoa ƒe anyigbe gome. Ɣemaɣi la, gbeƒãɖela ʋɛ aɖewo koe nɔ hamea me. Le gɔmedzedzea me la, gbeƒãɖeɖe le míaƒe nutoa me sesẽ vie. Ameawo léa woƒe subɔsubɔ me ɖe asi goŋgoŋ eye wobua nazã ɖe mía ŋu. Ke hã ame geɖewo dea bubu Biblia ŋu, eye esia ʋua mɔnu na mí míeɖoa dze kpli wo. Eya ta vivivi la, míeva nya ameawo nyuie, eye anɔ abe ƒe eve ene megbe la, eva nɔ bɔbɔe na mí wu be míadze Biblia nusɔsrɔ̃wo gɔme.\nMÍEKPƆTƆ LE SUBƆSUBƆDƆA DZI VEVIE\nAme siwo míesrɔ̃ nu kplii la dometɔ aɖewo\nEgbea ŋusẽ megale mía ŋu be míanɔ gbeadzi ɣeyiɣi didi o, gake míegadea gbeadzi gbe sia gbe kloe. Nya nyuia gbɔgblɔ na amewo le míaƒe nutoa me va nɔ bɔbɔe na mí ŋutɔ esi mía tasiyɔvi de dzi ƒo na Aili be wòasrɔ̃ ʋukuku, eye wòsrɔ̃e hexɔ ʋukugbalẽvi le ƒe 1987 me esi wòxɔ ƒe 56. Míegaxɔ kpekpeɖeŋu bubu esime wotu Fiaɖuƒe Akpata yeye na mí eye míeʋu yi xɔ aɖe si wotu kpe ɖe akpataa ŋu la me.\nDzidziɖedzi si teƒe míekpɔ la naa míekpɔa dzidzɔ geɖe. Esi míedze ɣeyiɣiawo katã ƒe subɔsubɔdɔa gɔme le Finland ƒe dziehe la, gbeƒãɖela ʋɛ aɖewo koe nɔ nuto gã ma me. Fifia hame geɖewoe le nutome sue ɖeka me. Edzɔna zi geɖe le takpekpe suewo kple gãwo me be ame aɖe nayɔ eƒe ŋkɔ na mí ahabia mí be míedze si ye hã. Le wo dometɔ aɖewo gome la, míesrɔ̃ Biblia kple amewo le woƒe aƒe me esime wonɔ ɖevime. Nuku siwo míeƒã ƒe gbogbo aɖewoe nye esi va yi la tse ku!—1 Kor. 3:6.\nMíedea gbeadzi ne tsi le dzadzam gɔ̃ hã\nƑe 2008 mee míekpɔ ƒe 50 le míaƒe mɔɖela vevi dɔa wɔwɔ me. Míeda akpe na Yehowa be míete ŋu de dzi ƒo na mía nɔewo si wɔe be míete ŋu do dzi le eƒe dɔ vevi sia me. Nu boo mele mía si le agbe me o, gake naneke mehiãa mí o. (Ps. 23:1) Míeva kpɔe dze sii be vɔvɔ̃ si ɖo mí le gɔmedzedzea me la mehiã hafi o. Gake dzidzɔtɔe la, Yehowa do ŋusẽ mí le ƒe siawo katã me le ɖekawɔwɔ me kple ŋugbe si wòdo le Yesaya 41:10 be: “Mali ke wò, makpe ɖe ŋuwò, eye matsɔ nye xɔname ƒe nuɖusi alé wò.”


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nMÍEDOA go ame siwo ƒe nɔnɔme le vovovo gbesiagbe. Esia naa nukpɔsusu yeyewo mí eye dzi dzɔa mí zi geɖe. Ɣeaɖewoɣi la, ehea masɔmasɔwo hã vɛ, eye wo dometɔ aɖewo nyea ŋkubiãnyawo eye bubuwo nyea dzivenya suesue aɖewo ko siwo míedoa goe le míaƒe gbesiagbegbenɔnɔ me. Masɔmasɔ ka ƒomevie ɖaɖo mía dome o, alesi míekpɔa wo gbɔe kpɔa ŋusẽ ɖe míaƒe tamebubu, seselelãme, kple gbɔgbɔmemenyenye dzi.\nNe míewɔ nusianu si míate ŋui be míatsɔ akpɔ masɔmasɔwo gbɔ bene gɔmesese nava la, awɔe be míase vivi na agbe eye ƒomedodo si me ŋutifafa le anɔ mía kple amewo dome. Blema lododo aɖe gblɔ be: “Dzi nyodɔme enye agbe le lã me.”—Lododowo 14:30.\nNyateƒenya si to vovo kura na esia enye be: “Amesi mate ŋu aɖu eƒe gbɔgbɔ dzi o la, le abe du, si wogbã gli le eŋu, wòtsi nuvo ene.” (Lododowo 25:28) Mía dometɔ kae adi be yeaɖe asi le ye ɖokui ŋu ne tamesusu gbegblẽ siwo ate ŋu ana míawɔ nu le mɔ siwo mesɔ o nu—mɔ siwo ate ŋu agblẽ nu le mía kple ame bubuwo ŋu—naɖu ye dzi? Nyaŋuɖoɖo le dziku si dzi womeɖu o me ate ŋu awɔ nu ma tututu. Yesu ɖo aɖaŋu le Todzimawunya la me be míalé ŋku ɖe míaƒe nɔnɔme ŋu, elabena eyae akpɔ ŋusẽ ɖe alesi míekpɔa masɔmasɔ siwo ate ŋu aɖo mía kple ame bubuwo dome gbɔe dzi. (Mateo 7:3-5) Le esi teƒe be míanɔ vodada dim le ame bubuwo ŋu la, ele be míabu tame le alesi míadze xɔlɔ̃ ameƒomevi vovovowo kple woƒe nukpɔsusu vovovoawo ahakpɔtɔ anye xɔlɔ̃wo ɖaa boŋ ŋu.\nAfɔɖeɖe gbãtɔ le masɔmasɔ ŋutɔŋutɔ alo esi míebu be enye masɔmasɔ gbɔ kpɔkpɔ me enye be míadze sii be tamesusu kple nɔnɔme gbegblẽwo kpɔa ŋusẽ ɖe mía dzi. Ŋɔŋlɔawo ɖo ŋku edzi na mí be mí katã míewɔa nuvɔ̃ “eye Mawu ƒe ŋutikɔkɔe hiã [mí].” (Romatɔwo 3:23) Gakpe ɖe eŋu hã, nugɔmesese ate ŋu aɖee fia be menye ame kemɛa gbɔe kuxia tso o. Le susu sia ta la, mina míade ŋugble le Yona ƒe nuteƒekpɔkpɔ ŋu.\nYona zɔ ɖe mɔfiame si Yehowa nɛ dzi heyi du si nye Niniwe me be yeaɖe gbeƒã ʋɔnu si Mawu gbɔna emenɔlawo drɔ̃ ge. Nu dodzidzɔname si do tso emee nye be Niniwe du bliboa me nɔlawo trɔ dzime hexɔ Mawu vavã la dzi se. (Yona 3:5-10) Yehowa se le eɖokui me be dzimetɔtrɔ ƒe nɔnɔme si woɖe fia la dze na tsɔtsɔke, eyata etsɔ ke wo. “Ke esia medze Yona ŋu o, eye dzi kui vevie.” (Yona 4:1) Alesi Yona wɔ nu ɖe Yehowa ƒe nublanuikpɔkpɔa ŋu wɔ nuku ŋutɔ. Nukatae wòle be Yona nado dziku ɖe Yehowa ŋu? Edze ƒã be Yona ŋutɔ ƒe seselelãmee nɔ vevie nɛ wu, le susua nu be ameawo magade bubu ye ŋu o. Mese Yehowa ƒe nublanuikpɔkpɔa gɔme o. Dɔmenyotɔe la, Yehowa fia nu Yona to kpɔɖeŋu aɖe dzi, si kpe ɖe eŋu be wòtrɔ eƒe nɔnɔme eye wòkpɔ Mawu ƒe nublanuikpɔkpɔ ƒe asixɔxɔ si ƒo ɖesiaɖe ta la dze sii. (Yona 4:7-11) Edze ƒã be Yona ƒe nɔnɔmee hiã be woatrɔ, ke menye Yehowa tɔ o.\nÐe wòahiã be míawo hã míatrɔ míaƒe nɔnɔme ɖe nya aɖe ŋu nenema ke ɣeaɖewoɣia? Apostolo Paulo xlɔ̃ nu mí be: “Mitre mia nɔewo bubu!” (Romatɔwo 12:10) Nuka fiamee wòle? Le go aɖe me la, ele dzi dem ƒo na mí be míase nu gɔme na amewo eye be míawɔ nu ɖe Kristotɔ bubuwo ŋu le bubu deto me ahade asixɔxɔ wo ŋu. Esia bia be míanya be mɔnukpɔkpɔ le amesiame si be wòatia nusi wòlɔ̃. Paulo ɖo ŋku edzi hã na mí be: “Amesiame atsɔ ye ŋutɔ ƒe agba.” (Galatiatɔwo 6:5) Eyata hafi ne masɔmasɔ nahe mama vɛ la, aleke gbegbe wòanyo enye si be míabu eŋu akpɔ ne ahiã be míawɔ asitɔtrɔ aɖe le mía ŋutɔwo ƒe nɔnɔme ŋu hã! Ele be míadze agbagba ɖesiaɖe be míaɖe Yehowa ƒe tamesusu afia ahana ŋutifafa nakpɔtɔ anɔ mía kple amesiwo lɔ̃ Mawu le nyateƒe me la dome.—Yesaya 55:8, 9.\nAlesi Míakpɔ Egbɔe\nTsɔe be ɖevi sue eve le fefenu aɖe ʋlim, wo dometɔ ɖesiaɖe le ehem sesĩe kple susu be wòasu ye si. Ðewohĩ woanɔ dzikunyawo gblɔm ɖe wo nɔewo ŋu esime wole nua ʋlim vaseɖe esime ɖeka naɖe asi le eŋu alo ame aɖe nava lé avu wo mlɔeba.\nMose ƒe Agbalẽ Gbãtɔ me nuŋlɔɖi gblɔ na mí be Abraham se be nyaʋiʋli aɖe ɖo eƒe lãnyilawo kple tɔgãyɔvia Lot tɔwo dome. Abraham ɖe afɔ gbã te ɖe Lot ŋu hegblɔ be: “Megana dzre nanɔ mía kpli wò, nye lãnyilawo kple wò lãnyilawo dome o, elabena nɔviwo míenye.” Abraham ɖoe kplikpaa be naneke nagagblẽ yewo dome o. Nukae wòtsɔ sa vɔ ɖe eta? Elɔ̃ faa be yeatsɔ mɔnukpɔkpɔ si le esi be eya natia gbã esi wònye tsitsia ta la asa vɔe; enɔ klalo be yeaɖe asi le nane ŋu. Abraham ɖe mɔ na Lot be wòatia afisi wòdi be yeƒe aƒemetɔwo kple lãhawo nanɔ. Ewɔe be Lot tia Sodom kple Gomora nuto siwo dama nyuie la na eɖokui. Abraham kple Lot klã le ŋutifafa me.—Mose I, 13:5-12.\nBe ŋutifafa nakpɔtɔ anɔ mía kple ame bubuwo dome la, ɖe míele klalo be míawɔ nu le gɔmesese si Abraham tsɔ wɔ nui mea? Biblia me nudzɔdzɔ sia ɖo kpɔɖeŋu nyui aɖe na mí be míasrɔ̃ ne míele masɔmasɔ aɖe gbɔ kpɔm. Abraham ɖe kuku be: ‘Megana dzre nanɔ anyi o.’ Nusi dim Abraham nɔ vevie enye be yewoakpɔ nyaa gbɔ le ŋutifafa me. Ðikeke mele eme o be amekpekpe alea be woana ŋutifafa nanɔ anyi la akpe ɖe ame ŋu be wòaɖe asi le nugɔmemasemase ƒomevi ɖesiaɖe ŋu. Abraham wu eƒe nyaa nu gblɔ be “elabena nɔviwo míenye.” Nukatae wòle be woatsɔ ƒomedodo xɔasi sia aƒu gbe le ɖokuitɔdidi alo dada ta? Abraham ƒe susu nɔ nusi nɔ vevie wu dzi nyuie. Ewɔ nusi de bubu eɖokui ŋu, eye le ɣeyiɣi ma ke me la, ede asixɔxɔ tɔgãyɔvia ŋu.\nTogbɔ be nɔnɔme aɖewo doa mo ɖa wòbiana be ame bubu nage ɖe eme akpɔ masɔmasɔa gbɔ hã la, aleke wòanyo wu enye si ne wote ŋu kpɔ nyaa gbɔ le ame nɔewo ɖeɖeko dome! Yesu de dzi ƒo na mí be míawɔ afɔɖeɖea gbã awɔ ŋutifafa kple mía nɔvia, eye míaɖe kuku ne ehiã. * (Mateo 5:23, 24) Abia ɖokuibɔbɔɖeanyi, gake Petro ŋlɔ bena: “Mibɔbɔ mia ɖokui ɖe mia nɔewo te, eye mitsɔ ɖokuibɔbɔɖeanyi hetsyɔ; elabena Mawu tsia tre ɖe dadalawo ŋuti, ke evea ɖokuibɔbɔlawo nu.” (Petro I, 5:5) Alesi míewɔa nu ɖe hati tadeagulawo ŋu kpɔa ŋusẽ ɖe míaƒe ƒomedodo kple Mawu dzi tẽ.—Yohanes I, 4:20.\nLe Kristo-hamea me la, ate ŋu abia tso mía si be míaɖe asi le gomenɔamesi aɖe ŋu be ŋutifafa nanɔ anyi. Ame gbogbo aɖewo siwo le ha dem kple Yehowa Ðasefowo fifia va nye Mawu ƒe ƒome si me tadeagula vavãwo le ƒe akpa aɖe le ƒe atɔ̃ siwo va yi me. Dzidzɔ ka gbegbee nye esi wònyena na mí! Le nyateƒe me la, alesi míeléa mía ɖokui kpɔa ŋusẽ ɖe amesiawo kple ame bubuwo dzi le hamea me. Susu nyui aɖee nye sia si ta wòle be míabu modzakaɖeɖe, hadomedɔwɔna, alo dɔwɔɖui siwo me míekpɔa gome le ŋu, ne míebu alesi amewo kpɔa míi ŋu. Ðe amewo ate ŋu ase míaƒe nuwɔnawo alo nyagbɔgblɔwo gɔme bubui eye wòazu nukikli na woa?\nApostolo Paulo ɖo ŋku edzi na mí be: “Woɖe nuwo katã ƒe mɔ na ame, ke menye nuwo katãe nyona na ame o; woɖe nuwo katã ƒe mɔ na ame, ke menye nuwo katãe doa ame ɖe ŋgɔgbe o. Ame aɖeke nagadi ye ŋutɔ tɔ o, ke nusi nye ame bubu tɔ la boŋ.” (Korintotɔwo I, 10:23, 24) Esi míenye Kristotɔwo ta la, nusi ŋu míetsi dzi ɖo le nyateƒe mee nye be míatu lɔlɔ̃ kple ɖekawɔwɔ si le Kristotɔwo ƒe nɔvihabɔbɔa me ɖo.—Psalmo 133:1; Yohanes 13:34, 35.\nNyagbɔgblɔwo ate ŋu akpɔ ŋusẽ nyui ɖe ame dzi. “Nya dzeto la anyitsi wònye, evivina na luʋɔ, eye wòyɔa dɔ ƒuwo.” (Lododowo 16:24) Ŋutinya si fia alesi Gideon ƒo asa na aʋa si anye ne woawɔ kple Efrayimtɔwo la nye kpɔɖeŋu na lododo sia ƒe nyateƒenyenye.\nEsi Gideon ho aʋa ɖe Mideantɔwo ŋu vevie la, ebia tso Efrayim-toa si be woakpe ɖe yewo ŋu. Gake esi aʋaa ke la, Efrayimtɔwo trɔ ɖe Gideon ŋu eye wohe nya ɖe eŋu vevie be nukatae meyɔ yewo tso aʋaa ƒe gɔmedzedze ke o mahã. Nuŋlɔɖia gblɔ be “wohe dzre kplii vevie.” Gideon ɖo eŋu be: “Ðe miawo miewɔ wum oa? Ðe Efrayim ƒe wienxaxa mlɔetɔ menyo wu Abieser ƒe weinxaxa blibo la oa? Mawu tsɔ Midian-amegãwo, Oreb kple Zeeb, de asi na mi, eye nuka mewɔ tsɔ wu mi?” (Ʋɔnudrɔ̃lawo 8:1-3) Gideon to nya fadziname siwo ŋu wòbu nyuie hafi gblɔ dzi ƒo asa na nusi anye ne atrɔ zu towo dome ʋa gblẽnu aɖe hafi. Ðokuiŋudzedze kple dadae anya nye kuxi si nɔ Efrayim-toa me tɔwo ŋu. Gake ema mexe mɔ na Gideon be wòdo kpo agbagbadzedze be yeana ŋutifafa nava o. Ðe míate ŋu awɔ nu nenema kea?\nDzi ate ŋu aku amewo eye woawɔ adãnu ɖe mía ŋu. Xɔ woƒe seselelãmea na wo eye nàdze agbagba be yease woƒe nukpɔsusuwo gɔme. Ðe wòanye be míawoe wɔ nu le mɔ aɖe nu si na wole sesem le wo ɖokui me nenema? Ne nenemae la, nukatae míalɔ̃ ɖe nusi míewɔ si he masɔmasɔa vɛ dzi ahaɖee afia be eve mí be míena kuxia dzi ɖe edzi o? Nya ʋɛ siwo ŋu míabu nyuie agblɔ la ate ŋu aɖɔ ƒomedodo si me gblẽ ɖo. (Yakobo 3:4) Ðewohĩ dzi si míana wòagaɖo amesiwo do dziku ƒo koe hiã wo. Biblia gblɔ be “ne nake vɔ la, dzo tsina.” (Lododowo 26:20) Ẽ, nya siwo ŋu wobu nyuie hafi gblɔ kple gbe si sɔ ate ŋu ‘atsi dziku nu’ eye wòayɔ dɔ ame.—Lododowo 15:1.\nApostolo Paulo ɖo aɖaŋu be: “Ne ate ŋu anye, nusi ke atso mia gome la, minɔ anyi kple amewo katã le ŋutifafa me!” (Romatɔwo 12:18) Enye nyateƒe be míate ŋu akpɔ ŋusẽ ɖe ame bubuwo ƒe seselelãmewo dzi o, gake míate ŋu awɔ míatɔ sinua be ŋutifafa nava. Le esi teƒe be míana mía ŋutɔwo ƒe seselelãme madeblibowo alo ame bubuwo tɔ naɖu mía dzi la, míate ŋu awɔ nu fifia be míatsɔ Biblia ƒe gɔmeɖose likewo awɔ dɔe. Masɔmasɔwo gbɔ kpɔkpɔ le mɔ si Yehowa fiaa mí nu ana míakpɔ ŋutifafa kple dzidzɔ si nu mayi gbeɖe o.—Yesaya 48:17.\n^ mm. 13 Kpɔ nyati siwo nye “Mitsɔ Ke Mia Nɔewo tso Miaƒe Dzi Me” kple “Ðewohĩ Àɖe Nɔviwò,” le October 15, 1999 ƒe Gbetakpɔxɔ me.\nÐe míetea tɔ ɖe edzi be woawɔ nu abe alesi míedii enea?\nAbraham ɖo alesi woaɖe asi le nya ŋu bene woaɖɔ masɔmasɔ ɖo ƒe kpɔɖeŋu nyui aɖe ɖi\nƉoe Ɖe Amewo Ɖoe Ɖe Amewo Aleke Nèkpɔa Masɔmasɔwo Gbɔe?\nw00 8/15 axa 23-25


Ezekiel 4 | Biblia Le Internet Dzi | Xexe Yeye Gɔmeɖeɖe\nToɖeɖe ɖe Yerusalem ŋuti ɖeɖefia (1-17)\nEzekiel tsɔ du la ƒe fɔɖiɖi ŋkeke 390 kple ŋkeke 40 (4-7)\n4 “Amegbetɔvi, tsɔ anyikpe ɖo ŋkuwòme, eye nàta Yerusalem du la ɖe edzi. 2 Ðo toɖelawo eŋu,+ ɖo dudzidzelawo ƒe gli eŋu,+ ƒu kpo ɖe eŋu,+ ɖe aʋakɔwo ɖo eŋu, eye nàtsɔ gligbãnuwo aƒo xlãe kpe ɖo.+ 3 Tsɔ gagba gbadza aɖe ɖo gakpɔ ne nàtsɔ atsò wò kple du la dome. Trɔ mo ɖe dua ŋu, ne wòanɔ abe ɖee woɖe to ɖee ene; xaxae ɖo. Esia nye dzesi na Israel ƒe aƒe la.+ 4 “Mlɔ wò miakpa dzi, eye nàtsɔ Israel ƒe aƒe la ƒe fɔɖiɖi aɖo ɖokuiwò dzi.*+ Ŋkeke ale si nèmlɔ wò axadzi la, nenema nue nàtsɔ woƒe fɔɖiɖi la ɖo. 5 Eye maɖo woƒe vodadawo ƒe ƒewo na wò,+ woanye ŋkeke alafa etɔ̃ blaasieke, eye nàtsɔ Israel ƒe aƒe la ƒe vodada la. 6 Eye nàwɔe awu nu. “Emegbe nàmlɔ wò ɖusikpa hã dzi, eye nàtsɔ Yuda ƒe aƒe la ƒe fɔɖiɖi+ la ŋkeke blaene. Ŋkeke ɖeka ɖe sia ɖe nanye ƒe ɖeka, esiae meɖo na wò. 7 Trɔ mo ɖe Yerusalem si woɖe to ɖo la ŋu,+ na wò abɔ nanɔ ƒeƒle, eye nàgblɔ nya ɖi ɖe eŋu. 8 “Eye kpɔ ɖa, matsɔ ka abla wò ale be màte ŋu atrɔ tso axa ɖeka dzi ayi bubu dzi o, va se ɖe esime nèwu wò toɖeɖe ƒe ŋkekeawo nu. 9 “Tsɔ lu, ƒo, gbagbayi, ayi, ƒo yibɔ kple lu dzĩ, eye nàtsɔ wo ade agba ɖeka me atsɔ aƒo abolo na ɖokuiwò. Nàɖui le ŋkeke siwo katã nàmlɔ wò axa dzi, siwo nye ŋkeke alafa etɔ̃ blaasieke, la me.+ 10 Nàda nuɖuɖu sekel blaeve* aɖu gbe sia gbe. Nànɔ eɖum tso ɣeyiɣi yi ɣeyiɣi. 11 “Eye nàdzidze tsi hin me mama ade ƒe akpa ɖeka.* Nɔ enom tso ɣeyiɣi yi ɣeyiɣi. 12 “Nàɖui abe ale si nàɖu ƒobolo nogoe ene; mèe le wo ŋkume le amemĩ ƒuƒuwo dzi.” 13 Eye Yehowa gagblɔ be: “Alea tututue Israel-viwo aɖu woƒe abolo le dukɔwo dome, wòanye nu makɔmakɔ, le afi siwo maka wo ahlẽ ɖo la.”+ 14 Eye megblɔ be: “Ao, Aƒetɔ Dziɖulagã Yehowa! Tso nye ɖevime va se ɖe fifia la, nyemegblẽ kɔ ɖo na ɖokuinye,* alo ɖu lã kuku alo lã si lã aɖe vuvu la kpɔ o,+ eye lã makɔmakɔ* aɖeke mede nye nu me kpɔ o.”+ 15 Eye wògblɔ nam be: “Enyo, maɖe mɔ na wò be nàzã nyimĩ ɖe amemĩ teƒe, eye nàmè wò abolo la le edzi.” 16 Eye wògagblɔ nam be: “Amegbetɔvi, kpɔ ɖa, mele wò nuɖuɖudaɖoƒewo ɖem ɖa* le Yerusalem,+ woada abolo hafi aɖu le dzimaɖeɖi gã aɖe me,+ eye woadzidze tsi hafi ano le ŋɔdzi me.+ 17 Esia adzɔ alea ale be le abolo kple tsi ƒe veve ta, ne wokpɔ wo nɔewo la, woƒe nu aku, eye woaɖi ku glaŋglaŋ le woƒe vodada ta.\n^ Egɔmeɖeɖe tẽe, “aɖo edzi,” efia, Ezekiel ƒe miakpa dzi.\n^ Anɔ abe gram 230 ene. Kpɔ Megbenyawo B14.\n^ Anɔ abe lita 0.6 ene. Kpɔ Megbenyawo B14.\n^ Alo, “lã ƒaƒã.”\n^ Egɔmeɖeɖe tẽe, “maŋe abolotiwo.” Ðewohĩ efia ati siwo ŋu wokua abolo ɖo.


Yayra Siwo Ŋu Asixɔxɔ Le Wu Kesinɔnuwo\nGBE BUBU Afrikaans Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Indonesian Italian Japanese Kirghiz Korean Latvian Lingala Lithuanian Malayalam Myanmar Norwegian Polish Portuguese Rarotongan Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu Vietnamese Zulu\nDƆWƆÐUI nyui aɖe nɔ Jon si le United States (États-Unis) la si. Esime wònye ɖekakpui ko la, ezɔ mɔ yi xexea ƒe teƒe vovovowo eye wòkpɔ ga geɖe. Aƒe nyui aɖe nɔ woa kple srɔ̃a si eye woɖua agbe dziɖeɖitɔe. Le ame geɖe ƒe susu nu la, nu dze edzi na wo.\nDe ŋugble tso kpɔɖeŋu bubu ŋu kpɔ. Kostas * nye ame 80 siwo wotia le ame 5,000 siwo ŋlɔ dɔbiagbalẽ, siwo wotia be woanye Europa ƒe gadzraɖoƒe xɔŋkɔ aɖe ƒe dɔsrɔ̃viwo la dometɔ ɖeka. Le ƒe ʋɛ aɖewo ko megbe la, wodoe ɖe ŋgɔ zi geɖe, eye mlɔeba, eva zu gadzraɖoƒe bubu aɖe ƒe dɔdzikpɔƒe gãwo dometɔ ɖeka ƒe dzikpɔla. Kaka wòaɖe asi le dɔ ma ŋu ahaɖo eya ŋutɔ ƒe dɔwɔƒe la, ga si wòkpɔna le ƒe ɖeka me sɔa gbɔ wu esi ame akpa gãtɔ kpɔna le woƒe agbenɔɣi katã. Ese le eɖokui me be nu dze edzi na ye.\nKe hã, ŋutsu eve siawo siaa ka ɖe edzi be yayrawo li siwo ŋu asixɔxɔ le wu ŋutilãmekesinɔnuwo. Le kpɔɖeŋu me, egbea la, Jon lɔ̃ faa va zu Biblia fiala be yeakpe ɖe ame bubuwo ŋu woate ɖe Mawu ŋu. Jon gblɔ be: “Nye ŋutɔ mekpɔe dze sii be ŋutilãmenuwo ƒe amesinɔnɔ mehea dzikpɔkpɔ vanɛ o. Agbagbadzedze be wòasu ame si kple beléle nɛ menaa vovo nɔa ame ŋu kura o. Gake agbenɔnɔ ɖe Biblia me gɔmeɖosewo nu nana yayra geɖewo, abe dzidzɔ geɖe wu kpɔkpɔ le srɔ̃ɖeɖe me, susumekɔdzeanyi, kple dzitsinya nyui ene, sua ame si.”\nKostas hã de dzesii be: “Mawu medi be míaɖoe kplikpaa be ŋutilãmenuwo nanɔ mía si wu ale si dze o. Meka ɖe edzi bliboe be nu sia nu si wòna mí wu esi míehiã gbe sia gbe la da agba ɖe mía dzi be míazãe wòawɔ ɖeka kple eƒe lɔlɔ̃nu.” Nyitsɔ laa la, Kostas kple eƒe ƒomea dze gbe bubu sɔsrɔ̃ gɔme kple susu be yewoate ŋu afia Biblia me gɔmeɖosewo ame geɖe wu. Egblɔ be, “Míesrɔ̃e be nunana amewo naa míekpɔa dzidzɔ geɖe wu nuxɔxɔ.”—Dɔwɔwɔwo 20:35.\nLe nyateƒe me la, Jon kple Kostas siaa va de dzesii be asixɔxɔ le yayra siwo míekpɔna le Mawu subɔsubɔ me ŋu wu ŋutilãmekesinɔnuwo. Daniel Gilbert, si nye nufialagã le Harvard Yunivɛsiti la, de dzesii be susu ƒe lãmesẽmenɔnɔ ŋuti nunyalawo “zã ƒe blananewo tsɔ srɔ̃ nu tso ƒomedodo si le kesinɔnuwo kple dzidzɔkpɔkpɔ dome ŋu, eye wo katã woƒo nya ta be kesinɔnuwo nana amewo kpɔa dzidzɔ nenye be wona wodo le hiãkame kolikoli me eye wova kpɔa woƒe nuhiahiãwo gbɔ abe ale si wòdze ene.” Ke hã, egblɔ kpee be, “Ne egasɔ gbɔ wu ema la, menaa dzidzɔ boo aɖeke sua ame si o.”\nNane Si Amewo Va Dea Dzesi Emegbe Kple Vevesese\nNunyala aɖe de dzesii be: “Ne ame nya do le hiãkame me ko la, ewɔ nuku ŋutɔ be ne eƒe kesinɔnuwo va le agbɔ sɔm ɖe edzi la, meganaa amea kpɔa dzidzɔ kokoko o.” Le ƒe alafa si va yi ƒe gɔmedzedze la, nyadzɔdzɔŋlɔla aɖe kpɔ nya sia ƒe nyateƒenyenye dze sii esime wònɔ gbe biam Andrew Carnegie, si nye ame siwo to gayibɔwɔwɔ ƒe dɔwɔƒe gãwo vɛ, kple ame siwo si ga nɔ wu le xexe me ɣemaɣi la dometɔ ɖeka. Aƒetɔ Carnegie gblɔ nɛ be: “Manyo be ame aɖeke naʋã ŋum o. Aleke nye kesinɔnuwo ate ŋu akpe ɖe ŋunyee? Mexɔ ƒe blaade fifia, eye nye dɔgbo megatea ŋu tua nuɖuɖu o. Malɔ̃ faa aɖe asi le nye miliɔn gbogboawo ŋu ɖe sɔhɛmeŋusẽ kple lãmesẽmenɔnɔ ta.”\nEmegbe nyadzɔdzɔŋlɔlaa gblɔ kpee be: “Kasia, Aƒetɔ Carnegie trɔ hegblɔ kple vevesese kpakple seselelãme si nyemate ŋu aɖɔ o be, ‘Ne magate ŋu adze agbea gɔme ake la, malɔ̃ faa adzra nu sia nu si le asinye ɖe sɔhɛmeŋusẽ ta.’” Aƒetɔ J. Paul Getty, si hã nye kesinɔtɔ gã aɖe, si kpɔ ga tso mɔ̃memikuku me la, gblɔ nenema ke emegbe be: “Ga ƒe amesinɔnɔ mehea dzidzɔkpɔkpɔ vanɛ kokoko o. Ðewohĩ dzidzɔmakpɔmakpɔ boŋ.”\nÐewohĩ àlɔ̃ ɖe Biblia ŋlɔla aɖe ƒe nya sia dzi be: ‘Mègana ahedada kple hotsuim o; na maɖu nye nu si nye tɔnye, ne nyemagaɖi ƒo akpa ahasẽ nu agblɔ bena: “Ame kae nye Yehowa hã” o; eye ne nyemagaɖo ko ayi fi fi ge ahada aƒu ɖe nye Mawu ƒe ŋkɔ ŋu o.’—Lododowo 30:8, 9.\nFia Salomo si ɖu fia le blema Israel la ɖe nu me be: ‘Meɖo kpo gaɖo kpo ɖe dzi wu ame siwo katã nɔ Yerusalem do ŋgɔ nam.’ Ke hã, egblɔ kpee be: “Tofloko kple dagbadagba ɖe ya me wonye.” Salomo gblɔ hã be: “Yehowa ƒe yayra—eyae wɔa ame kesinɔtɔ, eye metsɔa vevesese aɖeke kpenɛ o.”—Nyagblɔla 2:9-11; 5:11, 12; Lododowo 10:22, NW.\nMɔ Si Kplɔa Ame Yia Yayra Mavɔwo Me\nEme kɔ ƒãa be, ne míekpɔ egbɔ be míele ƒomedodo nyui me kple Mawu ko hafi dzidzɔ vavãtɔ asu mía si. Ne míetsɔ Mawu ɖo nɔƒe gbãtɔ la, míakpɔe be míaƒe agbenɔnɔ ƒe akpa sia akpa anyo ɖe edzi eye míaƒe dzi adze eme.\nDzidzɔtɔe la, míate ŋu agblɔ be ga mayi edzi anye dzimaɖitsitsitsoƒe na ame ɖaa o? Biblia na etsɔme aɖe si me woaɖe ŋukeklẽ kple asitsatsa me amebaba ɖa keŋkeŋ la ƒe kakaɖedzi mí. (1 Yohanes 2:15-17) Mawu ƒe gɔmeɖose dzɔdzɔewo nue amewo anɔ agbe ɖo le eƒe nuɖoanyi yeye si ava ɖe eyome la me. Woatrɔ anyigbaa wòazu paradiso abe ale si Mawu ɖoe le gɔmedzedzea me esime wòwɔ atsu kple asi gbãtɔa ɖe edzi ene. Yayra ka gbegbee nye esi wòanye be míakpɔe be dzidzɔ, ŋutifafa, kple lɔlɔ̃ xɔ aƒe ɖe anyigba bliboa katã dzi!—Yesaya 2:2-4; 2 Petro 3:13; 1 Yohanes 4:8-11.\nƔemaɣi la, vivisese anɔ anyi eye agbenɔnɔ mati ame o. Ŋutilãmeyayrawo akpe ɖe gbɔgbɔmetɔwo ŋu, esime Mawu anɔ egbɔ kpɔm be tame si yeɖo le gɔmedzedzea me be amegbetɔwo nanɔ anyigba dzi tegbee la le eme vam. Míeka ɖe edzi be nuɖuɖu, dɔƒe, kple dɔwɔwɔ si naa dzidzeme ame anɔ anyi na ame sia ame. Woaɖe ahedada ɖa keŋkeŋ.—Psalmo 72:16; Yesaya 65:21-23; Mixa 4:4.\nAme ɖe sia ɖe si ɖenɛ fiana tso dzi blibo me be yexɔ Yehowa, Mawu si na woŋlɔ Biblia la, dzi se la maɖu ŋukpe o. (Romatɔwo 10:11-13) Eya ta aleke gbegbe nunya anɔ eme be míati yayra siwo ŋu asixɔxɔ le wu kesinɔnuwo yomee nye esi!—1 Timoteo 6:6-10.—g09 03-E.\n^ mm. 3 Míetrɔ ŋkɔa.\nNe míetsɔ Mawu ɖo nɔƒe gbãtɔ la, dzidzeme geɖe wu asu mía si le agbe me\nGazazã nunyatɔe ate ŋu ana míase vivi le agbe me geɖe wu\nƉoe Ɖe Amewo Ɖoe Ɖe Amewo Yayra Siwo Ŋu Asixɔxɔ Le Wu Kesinɔnuwo\ng 4/09 axa 24-26


Hiob 28 | Biblia Le Internet Dzi | Xexe Yeye Gɔmeɖeɖe\nHiob gblɔ vovototo si le kesinɔnuwo kple nunya dome (1-28)\nAgbagba siwo amegbetɔwo dze le tomenuwo kuku ŋu (1-11)\nNunya xɔ asi sãsãsã wu dzonu xɔasi (18)\nYehowa vɔvɔ̃ nye nunya vavã (28)\n28 “Klosalokuƒe li,Eye sikalóloƒe hã li;+ 2 Wokua gayibɔ le to me,Eye kpe mee wolóloa* akɔbli tsonae.+ 3 Amegbetɔ xɔa ŋusẽ le viviti si;Wodia tomenu* le goawo katã me keŋkeŋ,Le blukɔ kple viviti tsiɖitsiɖi me. 4 Woɖe do wòyi to ʋĩi tso amenɔƒe gbɔ,Teƒe siwo metsɔ afɔ gbɔ o, siwo mele nyanya o;Afi mae ame siwo wotsi ɖe yame la saa agba ɖiɖina yina. 5 Anyigba la dzie nuɖuɖu miena ɖo;Ke woguglua anyigbaa tume abe ale si dzo guglua nui ene.* 6 Eƒe kpewo mee safir-kpe le,Eye eƒe kewɔ mee sika le. 7 Xe ƒonu aɖeke menya afi ma mɔ o;Eye aʋako ƒe ŋku hã mekpɔe kpɔ o. 8 Lã wɔadã meto edzi kpɔ o;Dzata meka afɔ edzi kpɔ o. 9 Amegbetɔ tsɔa asi gbaa kpe sesẽwo;Eɖea kè le towo te womuna. 10 Eɖea mɔ+ ɖe agakpewo tome;Eye eƒe ŋkuwo kpɔa nu xɔasi ɖe sia ɖe. 11 Exea mɔ na tsi ƒe toƒewoEye wòhea nu ɣaɣlawo vaa kekeli nui. 12 Ke nunya ya, afi kae woakpɔe le,+Eye afi kae nye gɔmesese hã tsoƒe?+ 13 Amegbetɔ aɖeke menya ale si gbegbe wòxɔ asii o,+Eye womekpɔnɛ le agbagbeawo ƒe anyigba dzi o. 14 Tsi goglo la be: ‘Mele menye o!’ Atsiaƒu hã be: ‘Mele gbɔnye o!’+ 15 Womate ŋu atsɔ sika nyuitɔ aƒlee o;Eye womate ŋu ada klosalo ɖe eƒe home nu o.+ 16 Womate ŋu atsɔ Ofir sika aƒlee o,+Alo atsɔ oniks-kpe kple safir-kpe xɔasiwo aƒlee o. 17 Womate ŋu atsɔ sika kple ahuhɔ̃e asɔ kplii o;Eye womate ŋu atsɔ sikaze nyuitɔ aɖɔlii o.+ 18 Womayɔ adzagba kple kristalo-kpe ŋkɔ gɔ̃ hã ɖe eŋu o,+Elabena nunya kotoku ɖeka xɔ asi wu dzonu xɔasi kotoku ɖeka. 19 Womate ŋu atsɔ Kus ƒe topaz-kpe+ asɔ kplii o;Womate ŋu atsɔ sika nyuitɔ gɔ̃ hã axe fe ɖe eta o. 20 Ke afi ka gɔ̃e nunya dzɔ tso,Eye afi kae nye gɔmesese hã tsoƒe?+ 21 Ele ɣaɣla ɖe agbagbeawo katã ƒe ŋkuwo,+Eye wòle ɣaɣla ɖe dziƒoxe dzodzoewo hã. 22 Tsɔtsrɔ̃ kple ku hã be:‘Wobewobe koe míese kple to.’ 23 Mawue nya egbɔ mɔ;Eya koe nya enɔƒe,+ 24 Elabena eyae kpɔa anyigba ƒe mlɔenuwo ke,Eye wòkpɔa nu siwo katã le dziƒoa te.+ 25 Esi wòɖo ya ƒe ŋusẽ* anyi+Eye wòdzidze tsiwo,+ 26 Esi wòwɔ ɖoɖo na tsidzadza+Eye wòɖe toƒe na ahom kple dziɖegbe la,+ 27 Ɣemaɣi kee wòkpɔ nunya, eye wòɖee fia;Eɖoe anyi, eye wòdzro eme kpɔ. 28 Eye wògblɔ na amegbetɔ be: ‘Kpɔ ɖa! Yehowa vɔvɔ̃e nye nunya,+Eye vɔ̃tsitsri ye nye gɔmesese.’”+\n^ Egɔmeɖeɖe tẽe, “wotrɔa.”\n^ Egɔmeɖeɖe tẽe, “Wodia kpe.”\n^ Anɔ eme be nya sia ku ɖe tomenukuku ŋu.\n^ Egɔmeɖeɖe tẽe, “ya ƒe kpekpeme.”


Wotsɔ Wo Ðokuiwo Na Faa Le Philippines | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Ossetian Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nANƆ abe ƒe ewoe nye esi va yi la, Gregorio kple srɔ̃anyɔnu Marilou, siwo le woƒe ƒe 30-awo me, nɔ mɔɖeɖedɔa wɔm le Manila, eye le ɣiyiɣi ma ke me la, wodea dɔme gbe sia gbe. Esesẽ gake wonɔ edzi. Emegbe woɖo Marilou dɔmemegãe le gadzraɖoƒe si wònɔ dɔ wɔm le. Marilou gblɔ be: “Le dɔ nyui si wɔm míenɔ ta la, míenɔ agbe le dziɖeɖi me.” Le nyateƒe me la, nuwo nɔ edzi dzem na atsu kple asi sia le ŋutilã me ale gbegbe be woɖoe be yewoatso aƒe gã le teƒe nyui aɖe si didi tso Manila ƒe ɣedzeƒe gome kilometa 19 ko. Wowɔ ɖoɖo be xɔtudɔwɔƒe aɖe natso aƒea ne yewoaxe fea vivivi ɣleti sia ɣleti hena ƒe ewo.\n“MESE LE ÐOKUINYE ME BE MELE ADZO DAM YEHOWA”\nMarilou gblɔ be: “Ðoƒe si wonam le dɔme bia be mazã ɣiyiɣi kple ŋusẽ geɖe ɖe dɔ ŋu ale gbegbe be dzo si nɔ menye ɖe subɔsubɔdɔa ŋu ɖiɖi. Mese le ɖokuinye me be mele adzo dam Yehowa.” Egblɔ be: “Nyemegatea ŋu zãa ɣiyiɣi si meɖe adzɔgbe be mazã le Yehowa ƒe subɔsubɔdɔa me la o.” Esi Gregorio kple Marilou menɔ dzidzɔ kpɔm ɖe nɔnɔme sia ŋu o ta la, wonɔ anyi hede adaŋu le afi si woƒe agbe ɖo tae ŋu. Gregorio gblɔ be: “Míedi be míawɔ tɔtrɔ gake míenya nu si tututu míawɔ o. Míedzro nu si míawɔ be míate ŋu awɔ geɖe le Yehowa subɔsubɔ me la me, vevietɔ esi vi mele mía si o ta. Míedo gbe ɖa bia Yehowa ƒe mɔfiafia.”\nƔemaɣiwo la, wose nuƒo geɖe ku ɖe subɔsubɔ le afi si Fiaɖuƒegbeƒãɖelawo hiã le wu ŋu. Gregorio gblɔ be: “Míese le mía ɖokui me be nuƒo mawo nye mɔ si dzi Yehowa to ɖo míaƒe gbedodoɖawo ŋu.” Atsu kple asia do gbe ɖa bia xɔse geɖe wu be dzi nanɔ yewo ƒo yewoawɔ nyametsotso nyuitɔ. Kuxi gãtɔwo dometɔ ɖekae nye aƒe si tum wonɔ na wo. Woxe aƒea tuga ɣleti sia ɣleti ƒe etɔ̃ sɔŋ xoxo. Nu kae woawɔ azɔ? Marilou gblɔ be: “Ne míete fli ɖe xɔtuɖoɖoa me la, ga siwo katã míexe va se ɖe ɣemaɣi la afiã—ga gbogbo aɖe ŋutɔe nye ema. Gake míekpɔe be esia aɖee afia nenye be míedi be míatsɔ Yehowa ƒe lɔlɔ̃nu wɔwɔ aɖo nɔƒe gbãtɔ loo alo míaƒe nudzodzrowo.” Esi nya si apostolo Paulo gblɔ be ‘yebua nuwo katã be wonye nu búbuwo’ la le susu me na wo ta la, wote fli ɖe xɔtuɖoɖoa me, woɖe asi le woƒe dɔwo ŋu, dzra woƒe nunɔamesi akpa gãtɔ, eye woʋu yi kɔƒe saɖeaga aɖe me le Palawan ƒukpoa dzi, afi si didi tso Manila ƒe anyiehe gome anɔ kilometa 480 sɔŋ.—Flp. 3:8.\nWOSRƆ̃ “NU ƔAƔLA” LA\nHafi Gregorio kple Marilou naʋu adzo la, wodze agbagba be yewoadzra ɖo ɖe agbe tsɛ nɔnɔ ŋu. Gake womenya ale si tututu agbea anɔ o va se ɖe esime woɖo kɔƒea me. Marilou gblɔ be: “Míaƒe nu koe ku! Elektrikŋusẽ meli o; nu siwo katã nana agbea nɔa bɔbɔe la hã meli o. Le esi míasi elektrik-mɔliɖaze ko aɖa mɔli teƒe la, ehiãna be míadze nake ado dzo hafi aɖae. Tsaɖiɖi le fiase gãgãwo me, dodo aɖaɖu nu le nuɖuɖudzraƒewo kple nu bubu siwo le dugã me dzroam vevie.” Ke hã, atsu kple asia ɖoa ŋku susu si tae woʋu yi kɔƒea me ɖo dzi na wo ɖokuiwo, eye eteƒe medidi o wotrɔ ɖe nɔnɔmea ŋu. Marilou gblɔ be: “Fifia Mawu ƒe nuwɔwɔwo, siwo dome ɣletivi gbogbo siwo klẽna nyuie le zã me le la, kpɔkpɔ doa dzidzɔ nam ale gbegbe. Ƒo wo katã ta la, edoa dzidzɔ na mí ŋutɔ ne míekpɔ dzidzɔ si yɔa amewo me ne míeɖe gbeƒã na wo. Subɔsubɔ le afi sia na míesrɔ̃ ŋudzedzekpɔkpɔ ɖe nu si le ame si ŋu ƒe ‘nu ɣaɣla’ la.”—Flp. 4:12.\n“Naneke mesɔ kple dzidzɔ si wònyena ne míekpɔ ale si hamea le dzidzim ɖe edzi teƒe o. Míekpɔe be viɖe le míaƒe agbe ŋu fifia wu tsã.”—Gregorio and Marilou\nGregorio hã gblɔ be: “Esi míeva ɖo afi sia la, Ðasefo ene koe nɔ anyi. Dzi dzɔ wo ŋutɔ esi medze dutoƒonuƒo ƒoƒo kwasiɖa sia kwasiɖa eye meƒoa dzitaa ɖe Fiaɖuƒeha siwo míedzina dzi.” Le ƒe ɖeka pɛ ko me la, atsu kple asia kpɔ eteƒe ƒuƒoƒo sue ma dzi ɖe edzi zu hame kpɔdzidzɔ si me gbeƒãɖela 24 le. Gregorio gblɔ be: “Lɔlɔ̃ si hame sia ɖena fiaa mí la wɔa dɔ ɖe mía dzi ŋutɔ.” Egbea, le ɖaseɖiɖi le nuto saɖeaga sia me ƒe ade sɔŋ megbe la, wogblɔ be: “Naneke mesɔ kple dzidzɔ si wònyena ne míekpɔ ale si hamea le dzidzim ɖe edzi teƒe o. Míekpɔe be viɖe le míaƒe agbe ŋu fifia wu tsã.”\n“‘MEÐƆE KPƆ, EYE MEKPƆE BE YEHOWA ƑE DƆME NYO’!”\nLe Philippines la, nɔviŋutsu kple nɔvinyɔnu siwo ade 3,000 sɔŋ ʋu yi nuto siwo me Fiaɖuƒegbeƒãɖelawo hiã le wu me. Wo dometɔ 500 sɔŋ nye nɔvinyɔnu trewo. Eƒe kpɔɖeŋu ɖekae nye Karen.\nKaren, si xɔ ƒe 25 la, tsi le Baggao, Cagayan. Tso keke esime wònye ƒewuivi la, ebua ale si wòakeke eƒe subɔsubɔdɔa ɖe enu ŋu. Egblɔ be: “Esi menyae be ɣeyiɣi kpui aɖe koe susɔ eye ehiã be ame ƒomevi ɖe sia ɖe nase Fiaɖuƒegbedeasia ta la, medi be masubɔ le afi si gbeƒãɖelawo hiã le wu.” Togbɔ be Karen ƒe ƒometɔ ʋɛ aɖewo ƒoe ɖe enu be wòade suku kɔkɔ tsɔ wu be wòaʋu aɖaɖe gbeƒã le nuto saɖeaga aɖe me hã la, edo gbe ɖa bia Yehowa ƒe mɔfiafia. Eɖo dze kple nɔvi siwo subɔ le saɖeaganutowo me kpɔ la hã. Esi wòxɔ ƒe 18 la, eʋu yi saɖeaganuto aɖe si didi tso wo de kilometa 64 sɔŋ me.\nHame sue si ŋu Karen yi ɖakpe ɖo la wɔa dɔ le tonuto aɖe me, le Pasifik Ƒua ŋu. Karen gblɔ be: “Esi míetso Baggao yina hame yeyea me la, míeto afɔ ŋkeke etɔ̃, to towo kple baliwo me, eye míetso tɔsisi siwo wu 30 sɔŋ hafi ɖo afi ma.” Egblɔ kpee be: “Metoa afɔ gaƒoƒo ade sɔŋ hafi dea Biblia nusrɔ̃vi aɖewo gbɔ; metsia nusrɔ̃via gbɔ dɔna, eye le ŋufɔke la, metoa afɔ gaƒoƒo ade gbugbɔna yia aƒeme.” Ðe agbagbadzedze mawo ɖe via? Karen gblɔ be: “Ɣeaɖewoɣi la, afɔ veam.” Gake egblɔ kple nukoko be, “Mesrɔ̃ Biblia kple ame 18 sɔŋ. ‘Meɖɔe kpɔ, eye mekpɔ be, Yehowa ƒe dɔme nyo’!”—Ps. 34:9.\n“MESRƆ̃ ALE SI MAÐO ŊU ÐE YEHOWA ŊU”\nNu kae ʋã Sukhi, si nye nɔvinyɔnu tre si xɔ ƒe 40 to eŋu vie, si le United States la, wòʋu yi Philippines? Le ƒe 2011 me la, ede nutome sue takpekpe si me wobia gbe atsu kple asi aɖe le. Atsu kple asia gblɔ ale si wodzra woƒe nunɔamesi akpa gãtɔ heʋu yi Mexico be yewoakpe asi ɖe gbeƒãɖeɖedɔa ŋu le afi ma. Sukhi gblɔ be: “Gbebiame ma na mete taɖodzinu siwo ŋu nyemebu kpɔ o la ŋu bubu.” Esi Sukhi, si dzilawo nye Indiatɔwo, see be wohiã na kpekpeɖeŋu geɖe be woaɖe gbeƒã na Punjabitɔ siwo le Philippines la, etso nya me be yeayi aɖana kpekpeɖeŋu. Ðe wòdo go kuxiwoa?\nSukhi gblɔ be: “Tiatiawɔwɔ le nye nunɔamesi siwo madzra kple esiwo makpɔtɔ ɖi ŋu sesẽ nam wu ale si mesusui. Tsɔ kpe ɖe eŋu la, esi nye ŋutɔ mehaya aƒe nɔ eme dziɖeɖitɔe ƒe 13 sɔŋ megbe la, meʋu yi ɖanɔ nye ƒometɔwo gbɔ, si na nyemegavo abe tsã ene o. Menɔ bɔbɔe nam o, gake enye mɔ nyui si dzi meto srɔ̃ agbe tsɛ nɔnɔ.” Kuxi kawoe wòdo goe esi wòʋu yi Philippines? Egblɔ be: “Nye kuxi sesẽtɔwoe nye vɔvɔ̃ na nugbagbevi suesuewo kple aƒedzroame. Mesrɔ̃ ale si maɖo ŋu ɖe Yehowa ŋu vevie wu tsã!” Ðe eƒe agbagbadzedzea ɖe via? Sukhi ko alɔgbɔnu hegblɔ be: “Yehowa gblɔ na mí be, ‘Midom kpɔ be nyemadudu yayra aƒo ɖe mia dzi o hã.’ (Mal. 3:10) Meva kpɔ nya siawo ƒe nyateƒenyenye esi aƒemenɔla aɖe biam be ‘Ɣekaɣie nàtrɔ ava? Nyabiase bubu geɖewo le asinye.’ Edoa dzidzɔ nam ŋutɔ be makpe ɖe ame siwo gbɔgbɔmedɔ le wuwum la ŋu!” Sukhi gblɔ kpee be: “Le nyateƒe me la, nu si sesẽ nam koŋ ye nye nyametsotsowɔwɔ be maʋu. Gake esi meɖe afɔ sia vɔ la, ale si Yehowa na nu sia nu si mehiã lam la wɔ nuku ŋutɔ.”\n‘METE ŊU ÐU VƆVƆ̃ DZI’\nSime, si nye nɔviŋutsu srɔ̃tɔ aɖe si gogo ƒe 40 fifia la, ʋu tso Philippines yi ɖatsi dukɔ aɖe me le Asia ƒe anyieheɣetoɖoƒe be yeawɔ dɔ si ƒe fetu lolo wu. Gake esi Sime le afi ma la, nutome sue dzikpɔla ƒe dzideƒoname kple nuƒo si Yehowa Ðasefowo ƒe Dɔdzikpɔha me tɔ aɖe ƒo la ʋãe be wòtsɔ Yehowa subɔsubɔ ɖo nɔƒe gbãtɔ le agbe me. Sime gblɔ be: “Togbɔ be mewɔ esia hã la, asiɖeɖe le nye dɔa ŋu ŋuti bubu na metsia zãdomadɔlɔ̃e.” Ke hã, eɖe asi le dɔa ŋu hetrɔ gbɔ va Philippines. Egbea, Sime kple srɔ̃a, Haidee, le subɔsubɔm le Davao del Sur, si le dukɔa ƒe anyiehekpa dzi, afi si wohiã Fiaɖuƒegbeƒãɖela geɖe wu le be woakpe anyigbamama gã la ɖo. Sime gblɔ be: “Ne metrɔ kpɔ megbe la, edzɔa dzi nam ŋutɔ be mete ŋu ɖu asiɖeɖe le dɔ ŋu ƒe vɔvɔ̃ si nɔ menye la dzi hetsɔ Yehowa subɔsubɔ ɖo nɔƒe gbãtɔ. Naneke meli si naa dzidzeme ame le agbe me wu be nàtsɔ wò nu nyuitɔ kekeake ana Yehowa o!”\nSime kple Haidee\n“ENANA MÍAƑE DZI DZEA EME ŊUTƆ!”\nEsi Ramilo kple Juliet, siwo nye atsu kple asi mɔɖela siwo xɔ ƒe 30 to eŋu vie la see be hame aɖe si didi tso wo gbɔ kilometa 30 la hiã kpekpeɖeŋu la, wotsɔ wo ɖokuiwo na faa be yewoana kpekpeɖeŋu. Eya ta kwasiɖa sia kwasiɖa la, tsi le dzadzam o, ŋdɔ le ʋuʋum o, Ramilo kple Juliet doa dzokeke agbadroƒe geɖe dea hamea ƒe kpekpewo kple gbeadzi. Togbɔ be mɔzɔzɔ to mɔ glidzaglidzawo kple tɔdzisasrã siwo tea ŋu ʋuʋuna dzi menɔa bɔbɔe o hã, edoa dzidzɔ na wo be yewokeke yewoƒe subɔsubɔdɔa ɖe enu. Ramilo gblɔ be: “Nye kple srɔ̃nye míesrɔ̃a Biblia kple ame 11 sɔŋ! Subɔsubɔ le afi si hiahiã lolo wu le bia be míatsɔ nu geɖe asa vɔe ya, ke hã enana míaƒe dzi dzea eme ŋutɔ!”—1 Kor. 15:58.\nJuliet kple Ramilo\nÀdi be yeanya ale si yeawɔ asubɔ le afi si Fiaɖuƒegbeƒãɖelawo hiã le wu le miaƒe dukɔa alo dukɔ bubu mea? Ekema gblɔe na miaƒe nutome sue dzikpɔla eye nàxlẽ nyati si nye, “Àte Ŋu ‘Atso Ƒu Ayi Makedonia’?” le August 2011 ƒe Míaƒe Fiaɖuƒe Subɔsubɔdɔ me.\nALE SI AME AÐEWO KPƆA WOƑE GANYAWO GBƆE\nNɔvi siwo anɔ 70—siwo ƒe akpa gãtɔ xɔ tso ƒe 18 va ɖo 50—la ʋu tso dukɔ bubuwo me va le subɔsubɔm le Philippines. Robert kple Mirjam, siwo nye atsu kple asi Germanytɔ siwo xɔ abe ƒe 45 ene la gblɔ be yewoʋu be yewoaɖasubɔ le duta ƒe ɖeka. Ƒe 14 sɔŋ ye nye esia wokpɔtɔ le subɔsubɔm le Philippines! Aleke wokpɔa woƒe ganyawo gbɔe? Robert gblɔ be: “Esi dɔkpɔkpɔ le afi sia sesẽ ta la, míetrɔna yia Germany zi ɖeka ƒe sia ƒe ɖawɔa dɔ ɣleti etɔ̃. Ga si míekpɔna kpena ɖe mía ŋu míenɔa agbe tsɛ eye míewɔa subɔsubɔdɔa le ƒea ƒe ɣleti mamlɛawo me le Philippines.” Ele eme baa be kuxi aɖewo le dutanɔnɔ me ya, gake Mirjam gblɔ be: “Nye dzi dzea eme ŋutɔ eye mekpɔnɛ be Yehowa le mɔ fiam mí.” Robert gblɔ kpee be: “Subɔsubɔ le afi sia do ŋusẽ míaƒe xɔse.”


GBE BUBU Afrikaans Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Thai Turkish Ukrainian Vietnamese\nSɔhɛwo Biana Be . .\n“Míeɖoa E-mail ɖe mía nɔewo le Internet dzi gbesiagbe. Míewɔ ɖoɖo ɖe afisi míanɔ awɔ dɔ ŋu. Nyee wòle be maƒle srɔ̃ɖesigɛawo hafi. Evɔ míedze si mía nɔewo mekpɔ de ɣleti ɖeka gɔ̃ hã o, eye míekpɔ mía nɔewo ŋutɔŋutɔ hã kpɔ o.”—Monika, Austria. *\nÀDI vevie be yeakpɔ ame aɖe—si nàte ŋu azɔ kplii be mianya mia nɔewo nyuie—si yeava ɖe. Gake vaseɖe fifia la, èdze agbagba ʋuu do kpoe, mèkpɔ ame aɖeke o. Agbagba nyui siwo xɔ̃wòwo kple ƒowòmetɔwo dze be yewoadi ame aɖe na wò la hã medze edzi o eye wòna dzi ɖe le ƒowò wu tsã. Eyata ele wɔwɔm na wò be ɖewohĩ ne yetrɔ ɖe mɔ̃ɖaŋununya ŋu la, akpe ɖe ye ŋu.\nLe ɣeyiɣi siawo si me kɔmpiuta bɔ le me la, adze abe kpeɖeŋutɔ si sɔ na ame kpɔkpɔ to Internet dzi manye nu sesẽ o ene. Wobe nusi hiã ame nawɔ koe nye wòasi kɔmpiuta ayi Internet dzi nyatakakadzraɖoƒe aɖe, alo afisi trewo koŋ ŋuti nyatakakawo nɔna. The New York Times nyadzɔdzɔgbalẽa ka nya ta be le ɣleti ɖeka ko me le United States ɖeɖe la, ame miliɔn 45 ye dze ahiã amewo le Internet dzi. Dɔwɔƒe siwo dia srɔ̃ na ame le Internet dzi dometɔ ɖeka gblɔ be amesiwo wu miliɔn asieke ye zãna yewoƒe dɔwɔɖoɖo sia le dukɔ 240 me.\nNusita Ahiãdzedze le Internet Dzi Nyoa Amewo Ŋu\nÐe ŋu kpea wò, eye wòsesẽna na wò be nànɔ ame domea? Ðe nèvɔ̃na be ne yedo srɔ̃ɖenya ɖe ame aɖe gbɔ la, agbea? Alo èsena le ɖokuiwò me be amesi yeate ŋu ava ɖe mele afisi yele oa? Ekema ahiãdzedze le Internet dzi adzro wò. Susu ɖeka si tae nye be dɔwɔƒe siwo dia srɔ̃ na ame le Internet dzi kana ɖe edzi na ame be àkpɔ ŋusẽ ɖe amesiwo mia kple wo miele “ahiã me” la dzi. Eyata teƒe siwo woakpɔ ame hatiwo le, dukɔ siwo me wole, woƒe nɔnɔme, woƒe fotowo, kple woƒe Internet dzi ŋkɔ siwo woazã atsɔ ake ɖe wo ŋu ƒe nyatakakadzraɖoƒewo li. Esi wònye be nusiawo li ame nate ŋu atia bɔbɔe ta la, adze abe ahiãdzedze le Internet dzi nyo wu eye be ame avo le eɖokui me wu gododo amea ŋutɔŋutɔ ene.\nKe hã nukawoe nye nuwɔna sia ŋuti nyateƒenya ŋutɔŋutɔwo? Ðe ahiãdzedze le Internet dzi hea dzidzɔ si nɔa anyi ɖaa vanɛ vavã? Enyo, de ŋugble tso nusia ŋu kpɔ: Le ƒe ade me la, ame miliɔn 11 ye dze ahiã to dɔwɔƒe siwo dia srɔ̃ na ame le Internet dzi dometɔ ɖeka dzi. Ke hã ame 1,475 koe te ŋu ɖe wo nɔewo. Dɔwɔƒe siawo dometɔ bubu aɖe si kpe ɖe amesiwo wu miliɔn ɖeka ŋu wodze ahiã wo nɔewo la dometɔ 75 koe ɖe srɔ̃! Nukae gblẽ le nusia ŋu?\nMɔ Nyui si Dzi Woato Adze Si Ame Nɔewoe Ŋutɔŋutɔea?\nNyadzɔdzɔgbalẽ aɖe me nyati aɖe gblɔ be, “le Internet dzi la, amesiame nya kpɔna, toa nyateƒe eye agbe dze edzi nɛ.” Gake ɖe nyatakaka siwo amewo nana le wo ɖokui ŋu nyea nyateƒea? Nyadzɔdzɔgbalẽ bubu aɖe me nyati aɖe gblɔe ale: “Wotsɔnɛ ko be amesiame daa alakpa vie le Internet dzi.” Sɔhɛwo ƒe magazine xɔŋkɔ aɖe ƒe nuŋɔŋlɔmetola ŋutɔ wɔ numekuku le nya sia ŋu. Etsɔ eƒe ŋkɔ na dɔwɔƒe nyanyɛ etɔ̃ siwo dia srɔ̃ na ame le Internet dzi eye mexɔ ɣeyiɣi aɖeke kura hafi wòkpɔ amewo dze ahiãe o. Esia na wòte zɔzɔ kple ŋutsu geɖe. Nukae do tso eme? Wo dometɔ aɖeke meɖee o! Ŋutsuawo meto nyateƒe le nyatakaka siwo wona tso wo ɖokui ŋu me kura o. Nuŋɔŋlɔmetolaa xlɔ̃ nu be: “Alesi mekpɔe nye be amesiwo dzea ahiã ame le Internet dzi la daa alakpa.”\nAme ƒe kɔkɔme kple lolome ŋu nyateƒe matomato adze nu sue aɖe ko. Ame aɖewo ahe nya be ‘menye ɖekadzedze alo tugbedzedzee nye nu vevitɔ o.’ Nyateƒee, Biblia ŋutɔ gɔ̃ hã gblɔ be “nyonyo la, alakpae, eye tugbedzedze la, yae.” (Lododowo 31:30) Gake ɖe alakpa suesuewo dada nye mɔ nyui si dzi woato adze zɔzɔ do ŋgɔ na srɔ̃ɖeɖe gɔmea? (Luka 16:10) Aleke nàwɔ aka ɖe nu vevi bubuwo abe agbemetaɖodzinu siwo ŋu nya amea nagblɔ ene dzi? Biblia gblɔ be: “Amesiame neto nyateƒe na ehavi.” (Zaxarya 8:16) Ẽ, nyateƒetoto nyea gɔmeɖoanyi si nana ƒomedodo me te ŋu va sẽna.\nGake zi geɖe la, mɔkpɔkpɔ siwo mevaa eme o ye ahiãdzedze le Internet dzi hena vanɛ. Nyatakaka aɖe si wota ɖe Newsweek nyadzɔdzɔgbalẽ me gblɔ be: “Amesiwo zãa Internet ɖɔa ŋu ɖo le nusiwo woŋlɔna ɖe woƒe lɛtawo me kple le nya siwo wogblɔna tsoa wo ɖokui ŋu me ayetɔe. . . . Nusi dona tsoa emee nye be wodzena ame nyui ŋutɔŋutɔwo eye wotsɔ ɖe le mewò, eyata wò hã ewɔ nenema: edze ame nyui hetsɔ ɖe le wo me.” Nufialagã si le Rensselaer Aɖaŋusrɔ̃suku le New York, amesi wɔ numekuku le amesiwo dzea ahiã le Internet dzi ŋu gblɔ be, wote ŋu va kuna ɖe ame nɔewo ŋu goŋgoŋ bɔbɔe le nɔnɔme mawo me. Gake abe alesi wòdzɔnae zi geɖe ene la, womete ŋu tona esia dzi kpɔa srɔ̃ ɖena dzidzɔtɔe o. Ŋutsua aɖe gblɔ eƒe nuteƒekpɔkpɔ ku ɖe ahiãdzedze le Internet dzi ŋu ale: “Mɔ̃e wònye. Awɔ na wò be amesi tututu dim yelee ma yekpɔ.”\nGododo Amea Ŋutɔŋutɔ\nGake ame aɖewo ase le wo ɖokui me be gomadomado kple ame nɔewo ɖea vi nyuiwo ŋutɔŋutɔ. Woasusu be ahiãdzedze le Internet dzi nana amesiwo di be yewoaɖe yewo nɔewo ƒe susu nɔa alesi amesi woava ɖe la le le ememe ŋu eye amea ƒe dzedzeme makpɔ ŋusẽ ɖe wo dzi o. Nyateƒee, Biblia de dzi ƒo na mí be míaƒe susu nenɔ amewo ƒe ememe nɔnɔmewo ŋu ya. (Petro I, 3:4) Gake kuxia enye be le Internet dzi kadodowo me la, màkpɔ amea ƒe asiwɔwɔ ɖe nya dzi, eƒe alɔgbɔnukoko, alo eƒe dzedzeme o. Màkpɔ alesi wòwɔa nu ɖe amewo ŋu alo wɔa nu ne ele nɔnɔme sesẽwo me tom o. Evɔ nu mawoe nye nu vevi siwo afia nenye be amea anye amesi dzi nàte ŋu ava ka ɖo ahalɔ̃. Xlẽ alesi Biblia ɖɔ lɔlɔ̃e le Korintotɔwo I, 13:4, 5. De dzesii be nuwɔnawoe wotsɔ ɖɔ lɔlɔ̃e, ke menye nyawo o. Eyata gbɔ dzi ɖi nàlé ŋku ɖe amea ŋu akpɔ ɖa be eƒe nuwɔnawo sɔ kple eƒe nyawo hã.\nZi geɖe la, ne amewo dze ahiã wo nɔewo teti ko la woɖea lɔlɔ̃ fiana hegblɔa woƒe dzimenyawo na wo nɔewo nyatakaka vevi mawo ƒe wo si masumasui. Togbɔ be womenya wo nɔewo nyuie o hã la, womeɖɔa ŋu ɖo o, eye wotsɔa dzitsitsi doa ŋugbewo na wo nɔewo. Nyati aɖe si ƒe tanyae nye “Lɔlɔ̃ Gbãa Ŋku na Ame le Internet dzi Ŋutɔŋutɔ” ƒo nu tso ame eve aɖewo siwo dome didi abe kilometa 3,000 ene, siwo dze ahiã wo nɔewo le Internet dzi ŋu. Wokpɔ wo nɔewo ŋutɔŋutɔ le kwasiɖa etɔ̃ megbe. Ŋutsua gblɔ be: “Nyɔnua si ɖuŋkui ɖe eƒe ŋkuwo blibaa. Evɔ nyemedzea ahiã nyɔnu siwo sia ɖuŋkui o.” Wotso kadodoa me kaba ŋutɔ. Nusi do tso ame eve bubu aɖewo hã ƒe gododo ŋutɔŋutɔ me enye be alesi ŋutsua nɔ bubum tso nyɔnua ŋu la to vovo kura ale gbegbe be ete fli ɖe nyɔnua ƒe tiket si wòatsɔ aɖo yameʋu atrɔ adzoe me!\nÐetugbi aɖe si ŋkɔe nye Edda ɖo ŋku eya ŋutɔ ƒe nuteƒekpɔkpɔ ku ɖe ahiãdzedze le Internet dzi ŋu. Egblɔ be: “Kadodoa nyo ale gbegbe be vɔvɔ̃ nɔ eŋu. Míenɔ ɖoɖo wɔm ɖe mía nɔewo ɖeɖe ŋu.” Gake esi wokpɔ wo nɔewo ŋutɔŋutɔ la, ƒomedodoa me gblẽ kura. “Menye amesi dim mele enye ma o, amesia ya dia vodada le ame ŋu eye wòtoa nyatoƒoe. Nya la koe enye be mate ŋu adze edzi o.” Le kwasiɖa ɖeka megbe la wotso kadodoa me eye mɔkpɔkpɔ bu ɖe Edda keŋkeŋ.\nSeselelãme sesẽwo ate ŋu aɖo ame me le xexe sia si me ahiãdzedze le Internet dzi yakatsyɔ le bɔbɔe me eye wòate ŋu ana mɔkpɔkpɔ dzodzrowo nasu ame si bɔbɔe. Esia ate ŋu ade abi wò seselelãme ŋu bɔbɔe ne kadodoa meva dze edzi o—eye zi geɖe la, medzea edzi hã o. Lododowo 28:26 xlɔ̃ nu be: “Amesi ɖoa dzi ɖe eya ŋutɔ ƒe gɔmesese ŋu la, bometsilae.” Ẽ, nunya mele eme be woanɔ te ɖe nususukpɔ kple seselelãme dzodzrowo dzi awɔ nyametsotso veviwo o. Eyata lododoa yi edzi be: “Ke amesi zɔna le nunya me la, woaɖee.”\nNusiwo Dzitsitsi Gblẽna\nLe nyateƒe me la, nunya mele dzitsitsi awɔ srɔ̃ɖeɖoɖo kple ame aɖe evɔ womenya nu boo aɖeke tso eŋu o me o. Wobe Englandtɔ agbalẽŋlɔla Shakespeare gblɔ be: “Srɔ̃ si wotsi klokloklo ɖe la medzea edzi o.” Biblia ya gblɔe tẽ wu be: “Amesi tsi klokloklo la, dea hiã aƒe.”—Lododowo 21:5.\nNublanuitɔe la, amesiwo dzea ahiã le Internet dzi la kpɔe be aleae wòle vavã. Esi Monika si ƒe nya míegblɔ le gɔmedzedzea me kple ame aɖe nɔ kadodo me ɣleti ɖeka megbe la, esusu be yekpɔ nusi dim yele, amesi yeaɖe. Togbɔ be wowɔ ɖoɖo ɖe srɔ̃ɖeɖe ŋu—woɖoe be yewoaƒle srɔ̃ɖesigɛwo—gɔ̃ hã la, eƒe srɔ̃ɖeɖoɖo si wòwɔ dzitsitsitɔe la me “gblẽ nublanuitɔe.”\nÀte ŋu aƒo asa na dzigbagbã na ɖokuiwò ne èwɔ ɖe Biblia ƒe nuxlɔ̃menya sia dzi be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.” (Lododowo 22:3) Ke hã menye mɔkpɔkpɔbuɖeame kple seselelãme ɖefunamewo koe nye afɔku siwo le ahiãdzedze le Internet dzi me o. Nyati aɖe si woata emegbe adzro afɔku bubuwo me akpee.—g05 4/22.\nZi geɖe la, amewo ɖea ami ɖe nya alo gblɔa alakpanyawo tso wo ɖokui ŋu le Internet dzi\nEdziedzi la, le E-mail siwo me lɔlɔ̃nyawo le ŋɔŋlɔ na ame nɔewo megbe la, ɖeko ameawo ƒe gododo wo nɔewo nana mɔkpɔkpɔ buna ɖe wo\nƉoe Ɖe Amewo Ɖoe Ɖe Amewo “Ðe Wòle Be Mato Internet Dzi Adze Ahiãa?”\ng05 7/8 axa 12-14


Na Woafa Akɔ Na Wò—Wò Hã Fa Akɔ Na Amewo | Nufiame\nGbetakpɔxɔ—Tata Si Míesrɔ̃na | March 2013\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nEsi mí katã míenye ame madeblibowo ta la, míedzea dɔ; ɣeaɖewoɣi enyea dɔléle sesẽwo gɔ̃ hã. Ne edzɔ alea la, nu kawoe kpena ɖe mía ŋu míedoa dzi?\nNu vevi siwo kpena ɖe mía ŋu dometɔ ɖekae nye akɔfafa si míekpɔna tso ƒometɔwo, xɔlɔ̃wo kple haxɔsetɔwo gbɔ.\nXɔlɔ̃ lɔ̃ame ƒe nya fakɔnamewo ate ŋu anɔ abe dɔmi si daa gbe le ame ŋu henana ame ƒe lãme hayana ene. (Lod. 16:24; 18:24; 25:11) Gake menye ale si amewo afa akɔ na mí ŋu koe mí Kristotɔ vavãwo míetsia dzi ɖo o. Ke boŋ míetsia dzi ɖe ale si míawo hã “míato akɔfafa si Mawu tsɔ le akɔ fam na mía ŋutɔwoe la dzi afa akɔ na ame siwo le xaxa ɖe sia ɖe ƒomevi me tom la” hã ŋu. (2 Kor. 1:4; Luka 6:31) Antonio, si nye nutome gã dzikpɔla le Mexico, kpɔ nya sia ƒe vevienyenye dze sii.\nEsi ɖɔktawo kpɔ ʋu me kansa, si nye dɔléle vɔ̃ɖi aɖe, le Antonio ŋu la, eƒe dzi gbã vevie. Ke hã, edze agbagba be yeaɖu yeƒe blanuiléle dzi. Nu kae wòwɔ? Edzea agbagba ɖoa ŋku Fiaɖuƒehawo dzi hedzia wo be yeanɔ emenyawo sem ahanɔ ŋugble dem le wo ŋu. Nu bubu siwo hã fa akɔ nɛ geɖe ye nye kokoƒoƒo na Yehowa kple Biblia la xexlẽ.\nGake Antonio va de dzesii be, nu vevi siwo kpe ɖe ye ŋu la dometɔ ɖekae nye haxɔsetɔwo ƒe akɔfaname. Egblɔ be: “Ne dzi ɖe le nye kple srɔ̃nye ƒo la, míeyɔa hamemetsitsi aɖe si nye míaƒe ƒometɔ wòva doa gbe ɖa kpli mí. Esia faa akɔ na mí ŋutɔ, eye wònana míaƒe dzi dzea eme.” Egblɔ kpee be: “Le nyateƒe me la, le míaƒe ƒometɔwo kple haxɔsetɔwo ƒe kpekpeɖeŋu me la, míete ŋu ɖu blanuilélea dzi le ɣeyiɣi kpui aɖe ko me.” Aleke gbegbe wòdaa akpe ɖe xɔlɔ̃ lɔ̃ame lébename siawo tae nye esi!\nNu bubu si kpena ɖe ame ŋu le xaxaɣiwoe nye gbɔgbɔ kɔkɔe si ŋugbe Mawu do. Apostolo Petro gblɔ be “nunana faa” ye Mawu ƒe gbɔgbɔ kɔkɔea nye. (Dɔw. 2:38) Esia dze kɔtɛ esi wotsɔ gbɔgbɔ kɔkɔea si ami na ame gbogbo aɖewo le ƒe 33 M.Ŋ. ƒe Pentekoste dzi. Gbɔgbɔ kɔkɔea nye nunana si kpɔtɔ li na mí katã egbea. Enye nunana si mavɔ akpɔ o; eya ta nu ka tae màyi ebiabia dzi be woana wò le agbɔsɔsɔ me o?—Yes. 40:28-31.\nTSƆ ÐE LE EME NA AME SIWO LE FU KPEM LA VEVIE\nApostolo Paulo to nɔnɔme sesẽ geɖewo me, edze ŋgɔ ku ɣeaɖewoɣi gɔ̃ hã. (2 Kor. 1:8-10) Gake Paulo mevɔ̃na na ku o. Enya be Mawu le megbe na ye, eye esia fa akɔ nɛ geɖe. Egblɔ be: “Woayra mía Aƒetɔ Yesu Kristo ƒe Mawu kple Fofo, ame si nye dɔmetɔtrɔwo ƒe Fofo kple akɔfafa katã ƒe Mawu, ame si faa akɔ na mí le míaƒe xaxa blibo la katã me.” (2 Kor. 1:3, 4) Paulo mena eƒe nu wɔ nublanui na eɖokui o. Ke boŋ nu siwo me wòto la kpe ɖe eŋu wòsrɔ̃ veveseɖeamenu, si na wòsu te be wòafa akɔ na ame bubu siwo ɖo xaxa me.\nEsi Antonio va haya la, ete ŋu gatrɔ yi eƒe mɔzɔzɔdɔa dzi. Togbɔ be etsɔa ɖe le haxɔsetɔwo me xoxoxo hã la, le nudzɔdzɔ sia megbe la, eya kple srɔ̃a wodze agbagba etɔxɛe be yewoasrã nɔvi siwo dze dɔ la akpɔ ahado ŋusẽ wo. Le kpɔɖeŋu me, esi Antonio yi ɖakpɔ Kristotɔ aɖe si dze dɔ vevie ɖa la, ede dzesii be kpekpeawo dede megadzroa nɔviŋutsu sia o. Antonio ɖe eme be: “Menye ɖe nɔviŋutsua melɔ̃ Yehowa alo nɔviawo o, ke boŋ eƒe dɔlélea ye kpɔ ŋusẽ ɖe edzi ale gbegbe be wòle sesem le eɖokui me be viɖe aɖeke megale ye ŋu o.”\nNu siwo Antonio wɔ tsɔ de dzi ƒo na nɔviŋutsu sia si dze dɔ la dometɔ ɖekae nye be, ebia tso esi be wòado gbe ɖa le kpekpe aɖe si wowɔ nyitsɔ laa me. Togbɔ be nɔviŋutsua se le eɖokui me be yemedze o hã la, elɔ̃ ɖe edzi. Antonio gblɔ be: “Edo gbea ɖa nyuie ŋutɔ, eye ema megbe la, eƒe nɔnɔme trɔ enumake. Ekpɔe be viɖe gale ye ŋu.”\nNyateƒee, mí katã míedoa dzi le fukpekpewo me, woɖanye suewo alo gãwo o. Gake abe ale si Paulo gblɔe ene la, esia ana míasu te afa akɔ na ame bubu siwo hã le xaxawo me tom. Eya ta mina míatsɔ ɖe le fu siwo kpem mía nɔvi Kristotɔwo le me, eye míafa akɔ na wo le mía Mawu Yehowa sɔsrɔ̃ me.\nƉoe Ɖe Amewo Ɖoe Ɖe Amewo Na Woafa Akɔ Na Wò—Wò Hã Fa Akɔ Na Amewo\n“Nukikli Aɖeke Meli Na” Ame Siwo Lɔ̃a Yehowa O\nÐe ‘Dzi Si Ana Nàdze Si Yehowa’ La Le Asiwòa?\n“Míeva Nya Mawu”—Ke Nu Kae Gasusɔ?\nYehowa Ye Nye Míaƒe Sitsoƒe\nDe Bubu Yehowa Ƒe Ŋkɔ Gã La Ŋu\nJosephus Ŋutɔe Ŋlɔea?\nMègabu Mɔkpɔkpɔ Gbeɖe O!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2013\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 2013\nGBETAKPƆXƆ—TATA SI MÍESRƆ̃NA March 2013


Boas Kple Rut ƒe Srɔ̃ɖeɖe si Dze abe Esi Madze Edzi O Ene\nGbetakpɔxɔ—Tata Si Míesrɔ̃na | April 15, 2003\nGBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\nDƆWƆNAWO le edzi yim vevie le lugbɔƒe si tsɔ ɖe Betlexem gbɔ. Ðeɖi te amewo ŋu ŋutɔ. Nuku yeye siwo mem wole ƒe ʋeʋe lilili na dɔwɔla siwo dɔ le wuwum la nya be nuɖuɣi ɖo. Amesiame gbɔna eƒe asinudɔwɔwɔ me tsonu ɖu ge.\nBoas, si nye anyigbatɔ kesinɔtɔ aɖe, ɖu nu no nu ɖi ƒo eye wòle ɖiɖim ɖe eme le nuku gbogbo aɖe si woƒo ƒu ɖi la gbɔ. Emegbe nuŋeŋeŋkekea wu enu, eye amesiame di teƒe fafɛ aɖe be yeaɖaɖi ɖe eme. Boas, si ƒe dzi dze eme azɔ la, he avɔ tsyɔ hedɔ alɔ̃.\nAdzame Gododo Aɖe\nBoas nyɔ le zãtiƒe henɔ ƒoƒom kpakpakpa le vuvɔ ta. Nukutɔe la, ame aɖe ɖoe koŋ klo avɔ le eƒe afɔ ŋu, hemlɔ afima tututu! Esi mekpɔ amesi wònye la dze sii le vivitia me o ta la, ebia be: “Wò amekae?” Nyɔnu aɖe ɖo eŋu be: “Nye Rut, wò dɔlanyɔnue; keke wò avɔ ɖe wò dɔlanyɔnu dzi, elabena srɔ̃ɖia nènye.”—Rut 3:1-9.\nWoawo ɖeɖe woƒo nu le vivitia me. Womedoa go nyɔnuwo le nɔnɔme sia me le lugbɔƒe o. (Rut 3:14) Ke hã, Boas ɖe mɔ na Rut be wòamlɔ eƒe afɔde vaseɖe esime wòkpɔtɔ vie fɔŋli naɖo be wòafɔ adzo ale be woaƒo asa na fɔbubu yakatsyɔ.\nLɔlɔ̃tɔwo ƒe gododo aɖee esia nyea? Ðe Rut—si nye ɖetugbi ahosi dahe si tso trɔ̃subɔdukɔ me—tsɔ ayedzedze ble ame tsitsi, kesinɔtɔ sia? Alo ɖe Boas nɔ didim be yeawɔ nɔnɔme si me Rut nɔ kple eƒe akogotsitsi le zã ma me ŋudɔ atsɔ anɔ agbegbegblẽ kplia? Kura o, ke boŋ nusi dzɔ la lɔ nuteƒewɔwɔ kple lɔlɔ̃ na Mawu ɖe eme. Eye kpeɖodziawo hã wɔ dɔ ɖe ame dzi ŋutɔ.\nGake amekae nye Rut? Nukae nye eƒe tameɖoɖo? Eye amekae nye kesinɔtɔ Boas sia?\nƑe aɖewo do ŋgɔ na nudzɔdzɔ sia la, dɔ to le Yuda. Israel-vi aɖe ƒe ƒome si me ame ene le—Elimelex; srɔ̃a Naomi; kple wo viŋutsu eve, Maxlon kple Xilion—woʋu yi Moab-nyigba si nyo la dzi. Viŋutsuawo ɖe Moab-nyɔnu eve, siwo nye Rut kple Orpa. Esi ŋutsu etɔ̃awo va ku le Moab emegbe la, nyɔnu etɔ̃awo se be nɔnɔmeawo ka ɖe eme le Israel. Eyata Naomi—si zu ahosi azɔ hele veve sem eye vi alo mamayɔvi mele esi o la—tso nya me be yeatrɔ ayi yewo de.—Rut 1:1-14.\nEsi wonɔ mɔa dzi gbɔna Israel la, Naomi ƒoe ɖe Orpa nu be wòagbugbɔ ayi wo de. Emegbe Naomi gblɔ na Rut bena: “Kpɔ ɖa, atsuwòsi gbugbɔ yina eƒe dukɔ kple eƒe Mawu gbɔ; gbugbɔ dze atsuwòsi yome.” Gake Rut gblɔ bena: “Megaƒoe ɖe nunye be, magblẽ wò ɖi . . . o! Ke boŋ afisi nayi la, afima mayi; . . . wò dukɔ anye nye dukɔ, eye wò Mawu anye nye Mawu; afisi naku ɖo la, afima maku ɖo, eye afima woaɖim ɖo.” (Rut 1:15-17) Eyata ahosi nublanuitɔ eveawo trɔ yi Betlexem. Le afima la, lɔlɔ̃ kple ɖetsɔleme si Rut ɖe fia lɔ̃xoa la wɔ dɔ ɖe aƒelikawo dzi ale gbegbe be wogblɔ be ‘ede ŋutsuvi adre nu na Naomi.’ Ame bubuwo gblɔ be enye “nyɔnu zãzɛ.”—Rut 3:11; 4:15.\nEsi lu xaɣi ɖo le Betlexem la, Rut gblɔ na Naomi bena: “Mayi agble me aɖafɔ lu [siwo dzɔ ɖe anyigba] le amesi ave nunye la yome.”—Rut 2:2.\nNukutɔe la, eva Boas, si nye toa, Elimelex ƒe ƒometɔ, ƒe agble me. Ebia mɔ le dzikpɔlaa gbɔ be yeafɔ lu siwo dudu kɔ ɖe anyi la. Alesi wòɖo movevi le lua fɔfɔ me la ɖe dzesi, eye dɔdzikpɔla la kafu eƒe dɔwɔwɔ na Boas.—Rut 1:22–2:7.\nAmetakpɔla Kple Nunala\nBoas nye Yehowa subɔla dovevienu. Ŋdi sia ŋdi la, Boas doa gbe na eƒe nuŋelawo kple nya siawo be: ‘Yehowa nenɔ kpli mi!,’ eye woɖoa eŋu be; “Yehowa ayra wò!” (Rut 2:4) Esi Boas kpɔ alesi Rut ɖo movevi ɖe dɔ ŋui hese alesi wòwɔa nuteƒe na Naomi la, ena lu fɔfɔ ƒe mɔnukpɔkpɔ tɔxɛe. Ne míagblɔe kpuie la, egblɔ nɛ be: ‘Nɔ nye agble dzi; mehiã be nàyi agble bubuwo me o. Nɔ nye dɔlanyɔnuwo ŋu; ànɔ dedie le wo dome. Mede se na dɔlaŋutsuawo be woagaɖe fu na wò o. Ne tsikɔ le wuwòm la, woaku tsi si wodu vɛ la ƒe ɖe na wò.’—Rut 2:8, 9.\nRut bɔbɔ ɖe anyi hegblɔ be: ‘Aleke wòdzɔe be nève nye amesi nye amedzro nu alea gbegbe?’ Boas ɖo eŋu be: “Wogblɔ nusiwo katã nèwɔ na lɔ̃xowò le srɔ̃wò ƒe ku megbe kple alesi nègblẽ fofowò kple dawò kpakple mia de ɖi heʋu va dukɔ, si mènya tsã o gbɔ la nam. Yehowa naɖo wò nuwɔwɔ teƒe na wò, eye fetu didie le Yehowa, Israel ƒe Mawu, si ƒe aʋala te nèva sisi ge tso la, gbɔ na wò.”—Rut 2:10-12.\nBoas menɔ agbagba dzem be yeana wòalɔ̃ ye o. Ðe wòkafui le anukwareɖiɖi me. Rut bɔbɔ eɖokui tso dzi blibo me heda akpe nɛ ɖe akɔfafa si dzi wòka ɖo nɛ la ta. Ebui be yemedze na esia hafi o eye wòyi edzi wɔ dɔa vevie wu. Emegbe, esi nuɖuɣi ɖo la, Boas yɔ Rut hegblɔ nɛ bena: “Te va natsɔ abolo asisi ataditsi aɖu.” Eɖu nu ɖi ƒo eye wòsusɔ ɖe ɖi be wòatsɔ ayi na Naomi le aƒeme.—Rut 2:14.\nKaka ŋkekea nawu enu la, Rut fɔ lu lita 22. Etsɔ woa kple nuɖuɖu si wòsusɔ ɖi la yi na Naomi le aƒeme. (Rut 2:15-18) Esi dzi dzɔ Naomi ɖe nu gbogboa ta la, ebia be: “Afikae nèyi ɖafɔe le egbea? . . . Woayra amesi bu wò ale!” Esi Naomi se be Boas gbɔe la, egblɔ be: “Yehowa, si mete eƒe amenuveve agbagbeawo kple kukuawo o la, ayrae! . . . Ŋutsu la míaƒe ƒometɔe, eye mía srɔ̃ɖia wònye.”—Rut 2:19, 20.\nEsi Naomi di vevie be yeadi “dzudzɔƒe,” alo nɔƒe si le dedie na ye lɔ̃xoyɔvia ta la, ewɔ mɔnukpɔkpɔa ŋudɔ tsɔ wɔ ɖoɖo be woagbugbɔ nuwo aƒle, si le ɖekawɔwɔ me kple Mawu ƒe Sea. (Mose III, 25:25; Mose V, 25:5, 6) Azɔ Naomi ɖo aɖaŋu na Rut le mɔ nyui ŋutɔ aɖe si wɔa dɔ ɖe ame dzi nu—si ahe Boas ƒe susu. Le dzadzraɖo si sɔ, kple mɔfiafia nyui xɔxɔ vɔ megbe la, Rut yi ɖe Boas ƒe lugbɔƒe le zã me. Ekpɔe wòle alɔ̃me. Eklo avɔ le eƒe afɔ helala be wòanyɔ.—Rut 3:1-7.\nEsi Boas nyɔ la, ɖikeke mele eme o be ese kpɔɖeŋunu si Rut wɔ la gɔme tsɔ kpe ɖe eƒe biabia be ‘wòakeke eƒe avɔ ɖe eƒe dɔlanyɔnu dzi’ ŋu. Rut ƒe nuwɔna na Yudatɔ tsitsi la kpɔ agbanɔamedzi si le edzi abe nuxɔƒlela ene la dze sii, le esi wònye Rut srɔ̃, Maxlon, si trɔ megbe la ƒe ƒometɔe wònye ta.—Rut 3:9.\nBoas menɔ mɔ kpɔm be Rut ava le zã ma me o. Ke hã, eƒe nuwɔna ɖee fia be Rut ƒe biabia be wòagbugbɔ ye axɔ la menye nu yeye kura nɛ o. Boas lɔ̃ faa be yeawɔ ɖe Rut ƒe biabiaa dzi.\nDzimaɖitsitsi aɖe anya dze le Rut ƒe gbe si wòtsɔ ƒo nui me, si ʋã Boas be wòaka ɖe edzi nɛ be: “Vinye, megavɔ̃ o! Mawɔ nusiwo katã nègblɔ la na wò; elabena nye dukɔ ƒe du blibo la nyae bena, nyɔnu zãzɛ nènye.”—Rut 3:11.\nBe Boas bu Rut ƒe nuwɔnawo be wosɔ ŋutɔ la dze le eƒe nya siawo me be: “Yehowa ayra wò, vinye! Èɖe wò [nuteƒewɔwɔ ƒe] lɔlɔ̃ fia fifia wu tsã.” (Rut 3:10) Le nudzɔdzɔ gbãtɔ me la, Rut ɖe amenuveve, alo nuteƒewɔwɔ ƒe lɔlɔ̃, fia Naomi. Le nudzɔdzɔ mamlɛtɔa me la, eɖe eɖokui fia Boas, si tsi wui sã la, ɖokuitɔmadimaditɔe kple susu be eyae nye nuxɔƒlela la. Elɔ̃ faa be yeado ƒome ɖi na srɔ̃a, Maxlon, si ku la, kple na Naomi.\nNuxɔƒlela aɖe He Ðe Megbe\nLe ŋufɔke la, Boas na woyi ɖayɔ eƒe ƒometɔ aɖe, si woyɔ be “Xɔ̃,” si do ƒome kplikplikpli kple Naomi wu eyama la vɛ. Boas gblɔ le dua me tɔwo kple dumegãwo ŋkume be: ‘Mebu be magblɔ gome si le asiwò be nàxɔ Elimelex ƒe anyigba aɖe aƒle le srɔ̃a Naomi si la na wò, elabena eva hiã be wòadzrae.’ Boas yi edzi be: ‘Àƒlea? Ne màƒlee o la, ekema maƒlee.’ Esi Xɔ̃ see la, egblɔ be yeaƒlee.—Rut 4:1-4.\nGake Xɔ̃ sia le nukunya aɖe se ge! Azɔ Boas gblɔ le ɖasefoawo katã ŋkume be: “Gbesigbe nàxɔ agblea aƒle le Naomi si la, gbemagbe nàxɔ Moab-nyɔnu Rut, si nye ame kuku la srɔ̃ hã, ne ame kuku la ŋkɔ natsi eƒe domenyinu ŋu.” Esi ƒometɔ si tsɔ ɖe egbɔ wu la va te vɔvɔ̃ be ye ŋutɔ ƒe domenyinu me ava gblẽ ta la, eɖe asi le gome si le esi be wòaxɔe aƒle ŋu, hegblɔ be: “Nyemate ŋu axɔe o.”—Rut 4:5, 6.\nLe kɔa nu la, ele be amesi gbe be yemagbugbɔe axɔ o la naɖe eƒe afɔkpa atsɔ na nɔvia. Eyata esi nuxɔƒlela la gblɔ na Boas be, ‘Xɔe na ɖokuiwò la,’ eɖe eƒe afɔkpa le afɔ tsɔ nɛ. Emegbe Boas gblɔ na ame tsitsiawo kple dua me tɔwo katã bena: “Miawoe nye ɖasefowo egbea be, mexɔ Elimelex ƒe nuwo katã kpakple Xilion kple Maxlon ƒe nuwo katã ƒle le Naomi si. Eye mexɔ Moab-nyɔnu Rut, Maxlon srɔ̃, hã wòzu srɔ̃nye, be ame kuku la ƒe ŋkɔ natsi eƒe domenyinu ŋu, . . . Miawoe nye ɖasefowo egbe.”—Rut 4:7-10.\nAmesiwo katã nɔ agboa nu gblɔ na Boas be: “Yehowa nawɔ na nyɔnu, si le aƒewò me va ge la, abe Raxel kple Lea, nyɔnu, siwo kple eve ɖo Israel ƒe aƒe la tè dzi la ene! Wò alɔ nede dzi le Efrata, eye wò ŋkɔ nenyɔ le Betlexem.”—Rut 4:11, 12.\nLe ameawo ƒe nyuidinamenyawo gbɔgblɔ megbe la, Boas ɖe Rut wòzu srɔ̃a. Edzi ŋutsuvi nɛ si wòva tsɔ ŋkɔ na be Obed, eye aleae Rut kple Boas va zu Fia Dawid kpakple Yesu Kristo mama kple tɔgbui.—Rut 4:13-17; Mateo 1:5, 6, 16.\nLe nuŋlɔɖi bliboa me la, Boas ɖee fia tso eƒe gbedodo na eƒe dɔwɔlawo dɔmenyotɔe dzi vaseɖe agbanɔamedzi si nye Elimelex ƒe ŋkɔa léle ɖe te dzi be yenye ame ɖedzesi—amesi doa vevie nu kple ŋusẽtɔ. Le ɣeyiɣi ma ke me la, enye ɖokuidziɖula, xɔsetɔ, kple nuteƒewɔla. Boas nye nunala, dɔmenyotɔ, agbenyuinɔla, eye wòwɔna ɖe Yehowa ƒe sededewo dzi bliboe.\nRut ɖe dzesi le lɔlɔ̃ si le esi na Yehowa, nuteƒewɔwɔ ƒe lɔlɔ̃ si le esi na Naomi, kple eƒe veviedodonu kple ɖokuibɔbɔ ta. Mewɔ nuku be amewo nyae be enye “nyɔnu zãzɛ” o. Meɖu “kuviabolo” o, eye le eƒe dɔ sesẽ wɔwɔ ta la, ekpɔ nane yi ɖana lɔ̃xoa dahe la. (Lododowo 31:27, 31) Le Naomi dzi kpɔkpɔ ƒe agbanɔamedzia tsɔtsɔ me la, Rut anya kpɔ dzidzɔ si dona tsoa nunana me.—Dɔwɔwɔwo 20:35; Timoteo I, 5:4, 8.\nKpɔɖeŋu nyui kae nye si míekpɔ le Rut ƒe agbalẽa me! Yehowa ɖo ŋku Naomi dzi. Rut xɔ “fetu dedie” heva zu Yesu Kristo mama. Boas kpɔ “nyɔnu zãzɛ” ɖe. Míawo ya la, míekpɔ xɔse ƒe kpɔɖeŋu nyui siwo wòle be míasrɔ̃ atso amesiawo gbɔ.\n[Aɖaka si le axa 26]\nMɔkpɔkpɔ ƒe Dzesi Aɖe\nNe èsena le ɖokuiwò me be yele nɔnɔme madodzidzɔnamewo me tom la, Rut ƒe ŋutinyaa ate ŋu ana mɔkpɔkpɔ ya teti nasu asiwò. Eɖe dzesi abe Ʋɔnudrɔ̃lawo ƒe agbalẽa taƒoƒo vevi aɖe ene. Rut ƒe agbalẽa gblɔ alesi Yehowa zã ahosi tsɛ aɖe si tso dzronyigba si nye Moab dzi, be fia aɖe natso eme na eƒe dukɔa. Le etsɔtsɔ kpe ɖe Ʋɔnudrɔ̃lawo ƒe agbalẽa ŋu me la, Rut ƒe xɔse klẽ abe kekeli ene le ɣeyiɣi ma me.\nTo Rut ƒe ŋutinyaa xexlẽ me la, kakaɖedzi ate ŋu asu asiwò be aleke ke nɔnɔmeawo ɖasesẽe o, Mawu tsɔa ɖe le eme na eƒe amewo ɣesiaɣi eye wònaa eƒe tameɖoɖowo vaa eme.\nƉoe Ɖe Amewo Ɖoe Ɖe Amewo Boas Kple Rut ƒe Srɔ̃ɖeɖe si Dze abe Esi Madze Edzi O Ene\nw03 4/15 axa 23-26\nGbɔgbɔmegɔmeɖosewo—Afikae Wole Wo Dam Ðo?\nAfikae Nàte Ŋu Akpɔ Gbɔgbɔmegɔmeɖose Vavãwo Le?\nƔeyiɣi si Me Gbeƒãɖeɖe Vivina Ŋutɔ\nSɔhɛ Siwo Doa Dzidzɔ Na Yehowa Ƒe Dzi\nSɔhɛwo—Yehowa Maŋlɔ Miaƒe Dɔwɔwɔ Be O!\nYehowa Tsɔa Ðe Le Eme Na Ame Tsɛwo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 15, 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA April 15, 2003\nGBETAKPƆXƆ—TATA SI MÍESRƆ̃NA April 15, 2003


GBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Polish Portuguese Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu\nSubɔsubɔhawo fia nu vovovo siwo tsi tre ɖe wo nɔewo ŋu tso luʋɔ kple nu si dzɔna ne ame ku ŋu. Ke hã, Biblia fia nu si me kɔ tso luʋɔ la ŋu.\nÐe luʋɔ la yia edzi nɔa agbe le ku megbea?\nAme geɖe xɔe se be luʋɔ la mekuna o. Ame aɖewo xɔe se be ne ame ku la, luʋɔ la gatrɔna dzɔna le ŋutilã yeye me, eye esia nɔa edzi yim nenema ɖaa. Ame bubuwo hã xɔe se be luʋɔ la yia dziƒo loo alo dzomavɔ me mlɔeba.\nBiblia megblɔ be luʋɔ la yia edzi nɔa agbe le ku megbe o. Le nyateƒe me la, egblɔ tso luʋɔ la ŋu zi geɖe be ekuna. Nyagblɔɖila Ezekiel si Mawu zã wòŋlɔ Biblia ƒe akpa aɖe gblɔ be, woate ŋu atsɔ ku ahe to na luʋɔ la. Biblia gblɔ le teƒe bubu be ame kuku nye “luʋɔ kuku.” (3 Mose 21:11, etenuŋɔŋlɔ) Eme kɔ ƒãa be, Biblia mefia nu be luʋɔ la mekuna o.\n“Luʋɔ si wɔ nu vɔ̃ la, eyae aku.”—Ezekiel 18:20.\nÐe luʋɔ la to vovo na ametia?\nLuʋɔ lae na amea le agbe gake ne amea ku la, edona le eme.\nBiblia gblɔ be nyɔnu aɖe dzi ‘luʋɔwo,’ si fia ame gbagbewo. (1 Mose 46:18, etenuŋɔŋlɔ) Le nyateƒe me la, woagate ŋu aɖe Hebrigbe me nya si gɔme woɖe be “luʋɔ” la gɔme be “ame si le gbɔgbɔm.” Ɣeaɖewoɣi la, wozãa nya luʋɔ na lãwo hã. Tsɔ kpe ɖe eŋu la, Biblia gblɔ tso luʋɔ la ŋu be eɖua nu. (5 Mose 12:20, etenuŋɔŋlɔ) Ne ɖe luʋɔ la to vovo na ametia la, ɖe Biblia agblɔ le eŋu be egbɔa ya alo ɖua nua? Nu si Biblia gblɔ zi geɖe be enye “luʋɔ” la fia ame gbagbe, eye esia lɔ ametia, seselelãmewo kple amenyenye ɖe eme.\n“Ame siawoe wòdzi . . . wole ame [alo, “luʋɔ,” etenuŋɔŋlɔ] wuiade.”—1 Mose 46:18.\nNu kae dzɔna ɖe luʋɔ la dzi ne ame ku?\nNe ame ku la, meyia ‘dɔwɔwɔ alo ɖoɖowɔwɔ dzi o, eye sidzedze alo nunya mele Tsiẽƒe’ o. (Nyagblɔla 9:10) Ŋɔŋlɔawo gblɔ na mí kã be ne ame ku la, egatrɔna “zua anyi; gbe ma gbe ke eƒe tamesusuwo katã nu yina.” (Psalmo 146:4) Luʋɔ kuku mate ŋu awɔ naneke o, eya tae zi geɖe la Ŋɔŋlɔawo tsɔa ku sɔna kple ‘alɔ̃dɔdɔ.’—Mateo 9:24.\nNe wò ame vevi aɖe ku la, àdi be yeakpɔ ŋuɖoɖo na nyabiasewo abe: Afi kae kukuawo le? Nɔnɔme ka mee wole? Ðe wole fu kpema? Esi Biblia ka ɖe edzi na mí be kukuawo menya naneke o ta la, efaa akɔ na mí be míanyae be míaƒe ame veviwo mele fu kpem o. Yehowa ƒe ŋugbe si wòdo be yeafɔ luʋɔ kuku siwo meganya naneke o ɖe tsitre le etsɔme la hã faa akɔ na mí.—Yesaya 26:19.\nAme geɖe xɔe se be Mawu hea to na nu vɔ̃ wɔlawo tegbee. Ðe Mawu wɔa nu vɔ̃ɖia? Nu ka tututue dzɔna ɖe ame dzi ne eku?\nNu kae Biblia gblɔ tso luʋɔ la ŋu?